Οι σύγχρονες σταυροφορίες των ΗΠΑ – Άρδην – Ρήξη\nστο Άρδην τ.65 / Διεθνή — Συγγραφέας: Της Σύνταξης —\t2 Ιουνίου 2007\nτης Ε. Γρυπάρη- Lang, από το Άρδην τ. 65, Ιούνιος – Ιούλιος 2007\nΜε αυτόν τον θεματικό πυρήνα αναφερόμαστε σε δύο μεγάλες Εκθέσεις που οργανώθηκαν στη Γερμανία. Στόχος τους η πληροφόρηση και η ευαισθητοποίηση του ευρύτερου κοινού ως προς τις σημερινές σχέσεις Ανατολής και Δύσης.\nΗ πρώτη έκθεση έγινε το 2004 [Μουσείο του καθεδρικού ναού του Mainz (Μέιντς)], με τίτλο «Σταυροφορίες. Δεν υπάρχουν Ιεροί Πόλεμοι». Γιατί στο Μέιντς; Επειδή η πόλη αυτή βρίσκεται στη Ρηνανία, και από εδώ ξεκίνησαν οι σταυροφορικές εκστρατείες (1099). Τα Χριστούγεννα του 1146, ο άγιος Βερνάρδος του Κλαιρβώ, με φανατισμένο κήρυγμα από τον άμβωνα του καθεδρικού του Speyer, πίεσε τους Ευρωπαίους ηγεμόνες να συμμετάσχουν στη δεύτερη Σταυροφορία. Στις 27 Μαρτίου του 1188, ο σταυρός της τρίτης Σταυροφορίας υψώθηκε στον καθεδρικό του Μέιντς από τον αυτοκράτορα Φρειδερίκο τον Πρώτο Μπαρμπαρόσσα, στην οποία πήρε μέρος ο Φίλιππος ο Δεύτερος της Γαλλίας καθώς και ο βασιλιάς της Αγγλίας, Ριχάρδος ο Λεοντόκαρδος.\nΗ θέση που προβάλλεται στην όλη παρουσίαση της Εκθέσεως είναι πως πόλεμος σημαίνει εξόντωση του εχθρού, και βέβαια, από τη χριστιανική οπτική, δεν μπορεί να δικαιολογηθεί ούτε εξόντωση, ούτε εχθρός, και οι Σταυροφορίες ήταν πόλεμος. Δεν επρόκειτο ούτε για ιεραποστολή ούτε για προσηλυτισμό αλλοθρήσκων, διαδικασιών που θεολογικά και θεσμικά συνιστούν άλλης μορφής εκκλησιαστικούς αγώνες. Γίνεται παραδεκτό ότι οι διάφορες ιεραποστολικές επιχειρήσεις, π.χ., των προτεσταντικών αγγλικών και αμερικανικών εκκλησιών του τέλους του 19ου αιώνα, δεν στόχευαν στον προσηλυτισμό των Εβραίων και των Μουσουλμάνων της Μέσης Ανατολής, αλλά των Ορθοδόξων Χριστιανών, πράγμα που υπήρξε και ο στόχος της Παπικής Ουνίας.\nΗ δεύτερη έκθεση έχει τίτλο «O Σαλαντίν και οι Σταυροφόροι», και παρουσιάζεται φέτος στις πόλεις Όλντεμπουργκ, Μανχάιμ και Χάλε. Να υπενθυμίσουμε εδώ ότι ο Σαλαντίν υπήρξε για τον γερμανικό Διαφωτισμό εξιδανικευμένη μορφή του οπαδού του Θεϊσμού (Deismus). Ο Λέσσινγκ (1729-1781), στο ιστορικό του δράμα Νάθαν ο Σοφός απεικονίζει τον πανίσχυρο σουλτάνο Σαλαντίν ως σύμβολο ανεξιθρησκίας, σωφροσύνης και μεγαλοψυχίας, προσωποποιώντας έτσι τον ιδεώδη ηγεμόνα, και αποδίδοντας του τη ρήση «Ένας χιτώνας, ένα σπαθί, ένα άλογο και ο ένας Θεός. Δεν χρειάζομαι τίποτα άλλο, δεν μου λείπει τίποτα!»\nΕίναι η πρώτη φορά που γίνονται στη Γερμανία Εκθέσεις πάνω στο θέμα των Σταυροφοριών, με διεθνείς συμμετοχές, ο χαρακτήρας των οποίων, πέρα από ακαδημαϊκός και ιστορικός, είναι και έντονα πολιτικός, παίρνοντας σαφώς κριτική θέση απέναντι στη (βεβαρημένη) σχέση παπικής εκκλησίας και Ισλάμ, διασαφηνίζοντας πως οι συνέπειες των Σταυροφοριών είναι ακόμα αισθητές στις σχέσεις Αράβων και Ευρώπης, και ότι είναι και αυτός ένας από τους λόγους που καθιστούν δύσκολο ένα σημερινό διάλογο μεταξύ Χριστιανών και Μουσουλμάνων.\nΜέσα σ’ αυτήν την οπτική του Σήμερα, έχει σημασία το ότι οι δύο αυτές μεγάλες παρουσιάσεις χαιρετίστηκαν πολύ θετικά από διαπρεπείς εκπροσώπους του αραβικού κόσμου, επιστήμονες και πολιτικούς από την Αλγερία, τη Λιβύη, το Μαρόκο, το Κατάρ, τη Σαουδική Αραβία και τα Εμιράτα, σαν συμβολή σε μια απροκατάληπτη προσέγγιση των ιστορικών γεγονότων. Εξ ίσου στιγματίζεται η συμμετοχή Γερμανών Σταυροφόρων στις εκστρατείες, και σημειώνεται η ευθύνη τους για τις ολέθριες συνέπειες όχι μόνο στους Αγίους Τόπους, αλλά και στους διωγμούς και σφαγές των Εβραίων από τις εξαχρειωμένες μάζες κατά τις παραμονές της αναχώρησής τους από τη Ρηνανία και τη Βόρεια Γαλλία. Βιαιότητες επί ευρωπαϊκού εδάφους, ως προεόρτια των όσων ακολούθησαν στην ορθόδοξη Ανατολή και στον αραβικό κόσμο.\nΤις τελευταίες δεκαετίες, ο όλος προβληματισμός επί του θέματος –ιστορικός, κοινωνικός, πολιτικός και πολιτισμικός– έχει σημειώσει εξελίξεις σημαντικές και έχει προκαλέσει ανακατατάξεις, αλλά και σε βάθος αμφισβητήσεις καθιερωμένων κλισέ (ας σημειώσουμε εδώ και την επίδραση του όλου θεωρητικού έργου του Παλαιστινίου φιλοσόφου Έντουαρντ Σαΐντ).\nΤο να αναλυθεί ένα ιστορικό γεγονός 800 χρόνια αργότερα, δεν θεωρείται βέβαια κατόρθωμα. Παρ’ όλα αυτά, στη συγκεκριμένη περίπτωση, το όλο εγχείρημα, υποστηριζόμενο από πλούσιο συνοδευτικό κατάλογο όπου γίνεται εξ ίσου αναφορά σε κείμενα ισλαμικά, βυζαντινά, εβραϊκά και λατινικά, συνδυάζοντας διάφορες οπτικές (θεολογικές, πολιτικές, κοινωνικοοικονομικές, αισθητικές) και χρησιμοποιώντας τεράστια μέσα παρουσίασης, επιτυγχάνει να διευκρινίσει γεγονότα, και να αποκρούσει κατηγορηματικά τη σημερινή χρήση του όρου «Σταυροφορία» ως πολιτικά παραπλανητικού συνθήματος.\nΟι Εκθέσεις καλύπτουν ολόκληρη την εποχή των Σταυροφοριών, επτά τον αριθμόν (1095 – 1270), την κήρυξή τους από τον Πάπα Ουρβανό Β΄, στο Κλερμόν Φερράν της Γαλλίας, την πρώτη κατάληψη της Ιερουσαλήμ (1099), τη βραχύχρονη επικράτηση των Σταυροφόρων στην Παλαιστίνη, τον διωγμό τους, και την πτώση της πόλης Άκκρα το 1291. Πρόκειται για τη σύγκρουση του δυτικού χριστιανικού κόσμου με το Ισλάμ σε μια εποχή που χαρακτηριζόταν από θρησκευτικό φανατισμό. Οι αιτίες και οι συνέπειες της βίας, η αρχική ανοχή του Ισλάμ απέναντι στους χριστιανούς επιδρομείς και η τροπή των πραγμάτων μετά τη φρίκη που σκόρπισαν, ήταν γνωστά και στους συγχρόνους των γεγονότων. Σύμφωνα με κάποιον χριστιανό χρονογράφο: «πράγματι είμαστε οργή Θεού για τους λαούς, εμείς όμως δεν το έχουμε εννοήσει».\nΗ σχέση αυτή μεταξύ θρησκείας και βίας δεν είναι η μοναδική στην ιστορία της Ευρώπης. Το 1527, προτεστάντες μισθοφόροι κυριεύουν και λεηλατούν τη Ρώμη (Sacco di Roma). Αργότερα, από το 1562 ως το 1598, γίνονται πόλεμοι των Ουγενότων (μεταξύ Καθολικών και Διαμαρτυρομένων), και από το 1618 ως το 1648, έχουμε τον Τριακονταετή Πόλεμο (πάλι μεταξύ Καθολικών και Διαμαρτυρομένων) που επέφερε σύρραξη διαστάσεων παγκοσμίου πολέμου για τους εμπλεκόμενους ευρωπαϊκούς λαούς.\nΤα εκθέματα προέρχονται από διάφορα ευρωπαϊκά μουσεία (Γερμανίας, Αυστρίας, Γαλλίας, Δανίας, Βελγίου, Ολλανδίας). Λάφυρα των Σταυροφόρων από λεηλασίες, που προσφέρουν ένα πανόραμα της χλιδής της Ανατολής. Λαμπρά και πολύτιμα σκεύη από γυαλί, χρυσό και ασήμι, μεταξωτά, πανοπλίες, όπλα, ομοιώματα των ιπποτών και των μουσουλμάνων πολεμιστών, πολιορκητικές μηχανές, η σάλπιγγα του Φραγκίσκου της Ασίζης, το στέμμα του Λατίνου που στέφθηκε αυτοκράτορας του Βυζαντίου (1207) μετά την πρώτη άλωση της Κωνσταντινουπόλεως το 1204, επιστημονικά όργανα, χειρόγραφα, προπλάσματα των κάστρων των Σταυροφόρων στους Αγίους Τόπους, όπως το περίφημο κάστρο Crac des Chevaliers( Κρακ = λατινική ακουστική παραλλαγή της λέξης «κουρδ…», δηλαδή κουρδικό κάστρο των ιπποτών), με λίγα λόγια εκθέματα που αποδεικνύουν την επιστημονική και τεχνική υπεροχή της Ανατολής. Λειψανοθήκες, σταυροθήκες και κειμήλια, που λεηλατήθηκαν από το Βυζάντιο, εφ’ όσον ήταν δυνατόν να μετακινηθούν, παρουσιάζονται μέσα σε περιβάλλον διαμορφωμένο ιστορικά. Επίσης, εκτίθεται η επιτάφια πλάκα του Ριχάρδου του Λεοντόκαρδου καθώς και αναπαράσταση του μνήματος του Σαλαντίν το οποίο βρίσκεται στη Δαμασκό. Μέσω των εκθεμάτων φαίνεται καθαρά η επίδραση που άσκησε στη Δύση η τέχνη, η μουσική, η φιλοσοφία, οι επιστήμες, η ιατρική, η γεωμετρία και η αστρολογία της Ανατολής. Στην Ευρώπη, άνοιξαν νέοι πνευματικοί ορίζοντες ενώ η Ανατολή υπέστη θηριωδίες και καταστροφές. Σύγκρουση αλλά και εν μέρει διάλογος πολιτισμών στα κράτη που ίδρυσαν οι Σταυροφόροι, με εκτενείς αναφορές στις ανατολικές επιδράσεις επί των ιπποτικών ταγμάτων των Ιωαννιτών, των Ναϊτών και των Τευτόνων.\nΟι Εκθέσεις δεν αποσιωπούν τις επιδρομές κατά του Βυζαντίου, στην πρώτη και κυρίως στην τέταρτη σταυροφορία. Κατά την πρώτη σταυροφορία, λαβή δόθηκε από την έκκληση του αυτοκράτορα Αλέξιου Α΄ (1089-118) προς τον Πάπα Ουρβανό, κατά τη Σύνοδο της Πιατσέντσα, για παροχή βοήθειας εναντίον των Σελτζούκων, οι οποίοι απειλούσαν το Βυζάντιο ήδη από το 1071, και κυρίως μετά την ήττα του αυτοκράτορα Ρωμανού Δ΄ Διογένη, στη μάχη του Μαντζικέρτ.\nΑντικρίζοντας τα στίφη των εξαθλιωμένων αγροτών και ιπποτών, και παρά το ότι τους είχε καλέσει σε βοήθεια, ο Αλέξιος τους απαγόρευσε να εισέλθουν στην Πόλη, αλλά ήταν πολύ αργά. Η Κωνσταντινούπολη λεηλατήθηκε από αυτά τα απείθαρχα στρατεύματα που, θαμπωμένα από τη λαμπρότητά της και χωρίς ανεφοδιασμό σε όπλα και τροφές, πέσανε σαν σμήνη ακρίδας. Για τη Δύση, αυτό σήμαινε απαλλαγή από εμπρηστικό ανθρώπινο δυναμικό, που βασιζόταν στις λεηλασίες και τις ληστείες για την επιβίωσή του αν κατάφερνε να επιστρέψει στην Δύση με λάφυρα. Με το πρόσχημα ότι προδόθηκε η υπόθεση των Σταυροφόρων, η βία και η καταστροφή υπήρξαν ασύλληπτες, παρ’ όλα αυτά ο Αλέξιος πέτυχε να κυριαρχήσει στην Αντιόχεια, και κατέλαβε τη Δυτική Ασία. Από το 1158 ως το 1176, το Βυζάντιο προστάτευε τις κατακτήσεις των Σταυροφόρων στους Αγίους Τόπους και συνεισέφερε φορολογικά στις επιχειρήσεις τους.\nΗ τέταρτη Σταυροφορία είναι πόλεμος Χριστιανών εναντίον Χριστιανών, με τα μισθοφορικά στρατεύματα της Δύσης να κυριεύουν και να λεηλατούν την Κωνσταντινούπολη, αυτήν την φορά με απερίγραπτη θηριωδία. Οι Εκθέσεις αποπειρώνται να δώσουν απάντηση, μέσω ιστορικών ντοκουμέντων, στο ερώτημα περί της ευθύνης για την κατάληψη και την καταστροφή της Βασιλεύουσας. Κατά τον βυζαντινό χρονογράφο Νικήτα Χωνιάτη Ακομινάτο, υπεύθυνοι για τη στροφή των στρατευμάτων εναντίον της Κωνσταντινούπολης είναι οι Ενετοί, υπό τον Δόγη Ερρίκο Δάνδολο. Η προϊστορία είναι η εξής: Ο Αλέξιος Α΄ Κομνηνός είχε δώσει το 1082 προνόμια στους Ενετούς, τα οποία περιόρισε το 1171 ο Εμμανουήλ Α΄ Κομνηνός, συνέλαβε τους Ενετούς που ζούσαν στο Βυζάντιο, και δήμευσε τις περιουσίες τους. Στη συνέχεια, ο Αλέξιος Γ΄ Άγγελος, από το 1195 και μετά, στην πολιτική του ενάντια στη Βενετία, ευνόησε την Πίζα και τη Γένουα. Υπ’ αυτούς τους όρους, η Βενετία είχε κάθε λόγο να προσπαθήσει να απαλλαγεί από τη βυζαντινή προστασία και να εξασφαλίσει την ανεξαρτησία της στο εμπόριο με την Ανατολή. Η εξουδετέρωση του Βυζαντίου και η κυριαρχία της στη Μεσόγειο γίνεται απαραίτητη προϋπόθεση, και παρά το γεγονός ότι δεν ήταν πολεμική δύναμη, η Βενετία θέτει τον στόλο της στη διάθεση των Σταυροφόρων, των οποίων όμως οι αρχηγοί δεν ήταν σε θέση να πληρώσουν το κόστος και τους ναύλους της εκστρατείας. Η Βενετία τους ωθεί να στραφούν εναντίον της Κωνσταντινούπολης. Η κατάσταση είναι χαώδης, ο Πάπας Ιννοκέντιος αμφιταλαντεύεται. Δεν δίνει μεν τη συγκατάθεσή του στη Σταυροφορία, αφορίζει τους Ενετούς, αλλά δεν καταδικάζει την εισβολή. Μέσα σε κλίμα τέλειας σύγχυσης, πολλοί ιππότες θέλουν να αποσυρθούν και να αλλάξουν πορεία, βρίσκουν όμως αντίθετους τους φεουδάρχες οι οποίοι πιέζονται με τη σειρά τους απ’ τους Ενετούς λόγω απλήρωτων χρεών. Το χρέος στους Ενετούς για την μεταφορά 34.500 ανδρών και 4.500 ίππων είναι ακόμα ανοικτό, ενώ, αντίθετα, η συμμετοχή των Σταυροφόρων πολύ μικρότερη αριθμητικά από την προβλεφθείσα.\nΔιαφορετικές αιτίες δίνει ο Λατίνος χρονικογράφος Guntherus Parisiensis θεωρώντας υπεύθυνο για τη στροφή των στρατευμάτων εναντίον της Κωνσταντινουπόλεως τον Βονιφάτιο Β΄ τον Μονφερρατικό (1155 – 1207). Στο έργο του Historia Constantinopolitana αναφέρει πως η ανάμιξη των Σταυροφόρων στις δυναστικές διαμάχες των Βυζαντινών αυτοκρατόρων, και ο ρόλος του πρίγκιπα Αλέξιου Δ΄ Αγγέλου, υπήρξαν η αιτία των κατοπινών εξελίξεων. Εξιστορεί πως, τον Ιανουάριο του 1203, ο Αλέξιος Δ΄ Άγγελος πήγε στη Δύση ζητώντας υποστήριξη από τον εξ αγχιστείας συγγενή του, Γερμανό Φίλιππο τον Σουαβό, γιο του Μπαρμπαρόσσα, ο οποίος είχε παντρευτεί την αδελφή του Αλέξιου, πριγκίπισσα Ειρήνη. Στόχος του Αλέξιου ήταν ο θρόνος του Βυζαντίου. Σαν αντάλλαγμα στην αιτούμενη βοήθεια, υποσχέθηκε τεράστια χρηματικά ποσά, στράτευμα 10.000 ανδρών, την προσωπική του συμμετοχή στην εκστρατεία στους Αγίους Τόπους και την ένωση των Εκκλησιών. Σ’ αυτό το στάδιο των διπλωματικών διαπραγματεύσεων, δεν γινόταν βέβαια λόγος για επίθεση κατά του Βυζαντίου. Πρέπει να σημειωθεί ότι ο Αλέξιος ήταν πολύ νέος (το χρονικό τον αποκαλεί «νεανία» και τον Φίλιππο «συγγενή»). Ο Αλέξιος σκοτώθηκε μόλις 22 χρονών ως φυγάς στη Θράκη, το 1204. Ο Φίλιππος, μπλεγμένος και αυτός στις δυναστικές διαμάχες των Στάουφεν, τη στιγμή που και ο ίδιος προσπαθούσε να κατακτήσει τον θρόνο της Αγίας Ρωμαϊκής Αυτοκρατορίας του Γερμανικού Έθνους, ανέθεσε το ζήτημα στον έμπιστο υποτελή του, Βονιφάτιο τον Μομφερρατικό. Αδιέξοδος στον ορίζοντα καθώς ο Βονιφάτιος πιέζεται απ’ όλες τις πλευρές. Οι ιππότες εμπλέκονται σε διαμάχες σχετικά με την πορεία στους Αγίους Τόπους, ο Αλέξιος αδυνατεί να εκπληρώσει τα υπεσχημένα, οι Σταυροφόροι αδυνατούν να πληρώσουν τους Ενετούς, οι οποίοι παραμένουν αδιάλλακτοι, ο Πάπας αναποφάσιστος, το κόμμα των λατινόφιλων Βυζαντινών αντιμετωπίζει εχθρότητα και αντίσταση στο εσωτερικό, ενώ ταυτόχρονα η ίδια η Βασιλεύουσα, λαμπρή και μεγαλειώδης, διεγείρει ληστρικές ορέξεις. Είναι αδύνατον να φανταστούμε σήμερα το τι εντύπωση πρέπει να έκανε στους συγχρόνους της η Πόλη. Ήταν το μοναδικό μεγάλο αστικό κέντρο της εποχής, εν αντιθέσει προς τις ιταλικές πόλεις που μόλις τότε άρχιζαν να αναπτύσσονται, ενώ π.χ. το Παρίσι ήταν ένα άθλιο χωριό και η Ρώμη ερειπωμένη.\nΗ Κωνσταντινούπολη πολιορκείται και στις 13 Απριλίου του 1204 πέφτει στα χέρια των Σταυροφόρων. Η Πρώτη αυτή Άλωση, όπως αποκαλείται, αφήνει την Πόλη ένα άδειο κέλυφος και στη συνέχεια έρμαιο στους Τούρκους κατά την τελική Άλωση της 29ης Μαΐου του 1453. Ο μεγάλος κερδισμένος απ’ την καταστροφή είναι η Βενετία. Η λεία μοιράζεται και τα δικαιώματα στα μερίδια καταγράφονται στα συμβόλαια με τον τίτλο: Partitio terrarum imperii Romaniae (επιμερισμός γαιών της Ρωμανικής Αυτοκρατορίας ). Εν τούτοις, η κατοχή της Πόλης είναι άδοξη και βραχύχρονη. Οι Δυτικοί δεν ήταν εις θέσιν να κρατήσουν το μέγα άστυ χωρίς στρατό, χωρίς διοικητικές ικανότητες και με τον πληθυσμό εχθρικό. Στις 5 Ιουλίου του 1261, ο αυτοκράτορας Μιχαήλ Η΄ Παλαιολόγος ανακατέκτησε, με τη βοήθεια των Γενοβέζων, την Κωνσταντινούπολη.\nΤα δεδομένα έχουν τη δική τους δυναμική, και απ’ αυτήν την άποψη δεν έχει έννοια το ερώτημα ποιος είναι θύτης και ποιος είναι θύμα. Η ευθύνη πάντως της Καθολικής Εκκλησίας αναγνωρίστηκε από τον Πάπα Ιωάννη Παύλο Β΄, στις 5 Μαϊου 2001, στην Αθήνα, όταν, αναφερόμενος στην τέταρτη Σταυροφορία, ζήτησε δημοσίως συγγνώμην για «το άμαρτημα των τέκνων της Καθολικής Εκκλησίας προς τους Ορθοδόξους Χριστιανούς». Potius sero quam nunquam (κάλλιο αργά παρά ποτέ)!\nΟι Σταυροφορίες ήταν επιθετικοί πόλεμοι εναντίον αλλοπίστων, και η τέταρτη πόλεμος κατακτητικός εναντίον του Βυζαντίου. Ο αδιανόητος φανατισμός των μαζών βασιζόταν θρησκευτικά στη ρήση «είναι θέλημα Θεού» ( Deus vult ) και τις εγγυήσεις της Καθολικής Εκκλησίας για άφεση αμαρτιών. Σε υψηλότερο επίπεδο, η πολεμική επίθεση δικαιολογούνταν μέσω της αυγουστίνειας θεολογίας, η οποία, στην πολιτική της διάσταση σαν φιλοσοφία της Ιστορίας, στο έργο «Περί της Θείας Πολιτείας», αναγνωρίζει στην Εκκλησία το δικαίωμα εξαναγκασμού («βίασον εισελθείν»). Ο Αυγουστίνος, με εκπληκτικό κυνισμό, κηρύσσει την εν ανάγκη «προστασία της ορθής πίστης» δια της βίας και με καταναγκασμό ως «χάριν ανεπιδέκτου αντιστάσεως» (Gratia irresistibilis).\nTο γεγονός των Σταυροφοριών –πέρα απ’ τον θρησκευτικό φανατισμό– είχε μεγάλες οικονομικοκοινωνικές διαστάσεις. Από πολιτική άποψη, επρόκειτο για επιχειρήσεις που υπόσχονταν τη λύση πολλών προβλημάτων. Ο 11ος αιώνας είναι η εποχή ανάπτυξης του εμπορίου, της ναυτιλίας, της ίδρυσης των πρώτων πόλεων, της δυσαρέσκειας των μαζών με τη θρησκευτική ζωή και της εκκλησιαστικής κρίσης μπροστά στους κινδύνους των αιρέσεων. Το τάγμα των Δομινικανών ιδρύεται το 1216 και, το 1233, αναλαμβάνει τον θεσμό της δίωξης των αιρετικών (Ιερά Εξέταση). Από το 1208 ως το 1233, η παπική Εκκλησία, με τη βοήθεια του βασιλιά της Γαλλίας, καταδιώκει ανηλεώς τους «Καθαρούς» μια μυστικιστική αίρεση με μεγάλη διαβρωτική σημασία. Μέσα σ’ αυτές τις συνθήκες, οι Σταυροφορίες ήταν, πρώτον: απόπειρα εξαγωγής των προβλημάτων της δυτικής και κεντρικής Ευρώπης προς την ανατολική. δεύτερον, απόπειρα «αποικιοποίησης» της Μέσης Ανατολής και απόσπασης της λαϊκής προσοχής απ’ τη διαμάχη μεταξύ παπικής και κρατικής εξουσίας. Τρίτον, απαλλαγή από εξαθλιωμένες και εξαχρειωμένες μάζες, από κακοποιά αλλά και τυχόν ανατρεπτικά στοιχεία. Τέταρτον, αποκατάσταση των δευτερότοκων γιων φεουδαρχών οι οποίοι, χωρίς ηγεμονίες, θα προκαλούσαν ενδεχομένως πολιτικά προβλήματα. Πέμπτον, λεηλάτηση ιερών λειψάνων από το Βυζάντιο και φύλαξή τους σε καθεδρικούς ναούς της Δύσης προς προσέλκυσιν προσκυνητών. Τρόπον τινά, μεσαιωνικός τουρισμός με τεράστια οικονομικά οφέλη.\nΕν ολίγοις, οι Σταυροφορίες επεδίωξαν τη μεταφορά των ποικίλων προβλημάτων σε ζώνη εκτός Δυτικής Ευρώπης, αλλά όχι και πολύ μακριά. («Οι Άγιοι Τόποι είναι μπρος στην πόρτα μας».) Ταυτόχρονα, οι ευλογίες του Πάπα υπέρ της επεκτατικής φεουδαρχικής πολιτικής εξασφάλιζαν και εγγυώντο την ενότητα των επιχειρήσεων και άρα την υποταγή της πολιτικής εξουσίας στην υπεράνω πάντων κυριαρχία της Καθολικής Εκκλησίας.\nΟι ρομαντικές φαντασιώσεις του 19ου αιώνα, μέσω της λογοτεχνίας και της τέχνης για τον ιπποτισμό και τα κατορθώματα των μεσαιωνικών ηρώων, συνετέλεσαν στη μυθοποίηση των Σταυροφοριών.\nΣτην πρώτη Έκθεση (καθεδρικός του Μέιντς), αντιπαρατίθενται εύγλωττα δύο έργα: από τη μια ένας τεράστιος ζωγραφικός πίνακας του 19ου αιώνα, από τον καθεδρικό ναό του Speyer, που απεικονίζει τον Άγιο Βερνάρδο του Κλαιρβώ να θαυματουργεί θεραπεύοντας ένα παιδί και να ευλογεί την αναχώρηση των Σταυροφόρων, μέσα σε κλίμα εμφατικής φαντασμαγορίας, πάθους και θρησκευτικής έκστασης. Από την άλλη, ένας σύγχρονος πίνακας του 2002, που παρουσιάζει ένα πεδίο μάχης γεμάτο κατακρεουργημένα πτώματα στρατιωτών και έχει τον τίτλο : «Σταυροφορίες γίνονται ακόμη».\nΉδη στις αρχές του 13ου αιώνα, οι αποτυχημένες σταυροφορικές επιχειρήσεις είχαν κατακριθεί από συγχρόνους, όμως και η καθολική Εκκλησία και η φεουδαρχία προσπάθησαν να κρατήσουν την ιδέα ζωντανή ώστε να δικαιολογήσουν επιθετική πολιτική και σε μετέπειτα επιδιώξεις τους. Σε αντίθεση με το Βυζάντιο, το οποίο διατηρούσε τη μακρόχρονη πολιτική ισορροπία στα ανατολικά του σύνορα μέσω διπλωματίας και ισχυρών ακριτικών Θεμάτων, οι Σταυροφόροι βασίστηκαν σε πολιτικές βίας και αιματοχυσίας. Το φεουδαρχικό διοικητικό μοντέλο των καθυστερημένων αγροτικών περιοχών της Δυτικής Ευρώπης δεν μπορούσε να εφαρμοστεί στις πολυεθνικές κοινωνίες της Ανατολής. Ο απαραίτητος για τις κατακτητικές επιχειρήσεις ανεφοδιασμός σε στρατεύματα από τη Δύση δεν ήταν εξασφαλισμένος και η πολιτική κατάσταση στην Ευρώπη ήταν ασταθής και εμπόλεμη. Εν τέλει, οι διωγμοί του Πάπα κατά διαφόρων ιπποτικών ταγμάτων, όπως των Ναϊτών, και το γεγονός ότι η Ευρώπη εσείετο από πολιτικές διαμάχες, συνετέλεσαν στην αποτυχία της όλης σταυροφορικής περιπέτειας.\nΤο ουσιαστικό ερώτημα που θέτουν αυτές οι δύο μεγάλες Εκθέσεις είναι το κατά πόσον γινόμαστε μάρτυρες επανάληψης ενός ιστορικού γεγονότος και ενός νέου «πολέμου πολιτισμών». Μετά την 11η Σεπτεμβρίου, ο περιβόητος όρος «Σταυροφορία» ξαναεμφανίστηκε στη διεθνή πολιτική γλώσσα. Πρόκειται για μια περίεργη μεταφορική χρήση της λέξης, που εκπλήσσει και που δίνει λαβή στην υποψία ότι, στην καλύτερη περίπτωση, υπάρχει άγνοια των ιστορικών γεγονότων που γέννησαν αυτόν τον όρο.\nΟ πρόεδρος Μπους, οπαδός του αμερικανικού ευαγγελικού φονταμενταλισμού, μίλησε με επιθετική ευσέβεια και με πεπαλαιωμένη γλώσσα για «νέα Σταυροφορία» και για «νίκη στον πρώτο πόλεμο του 21ου αιώνα». Κατ’ αυτήν την άποψη, η επίθεση και ο πόλεμος στο Ιράκ συνιστούν «θεϊκή αποστολή υπέρ της δημοκρατίας», αντιτρομοκρατική εκστρατεία και «ηθικό αγώνα» των Η.Π.Α. Το διάσημο πανεπιστήμιο του Καΐρου, Ελ-Αζχάρ, ονόμασε τον πόλεμο του Ιράκ «νέα σταυροφορία» εναντίον των Μωαμεθανών. Αν και, μετά από διαμαρτυρία του Βατικανού, πήρε μετριοπαθέστερη θέση, ο αιγυπτιακός Τύπος δεν εγκατέλειψε αυτόν τον χαρακτηρισμό.\nΑπ’ τη μια πλευρά, η αμερικανική γεωπολιτική (Pax Americana) επιζητεί τον έλεγχο της πετρελαϊκής παραγωγής και αγορών, του πετροδολαρίου, την εξασφάλιση της αμερικανικής ισχύος στις διεθνείς οικονομικές διαπραγματεύσεις απέναντι στους παράγοντες Ευρωπαϊκή Ένωση και Κίνα, καθώς και την ανοικοδόμηση του Ιράκ από αμερικανικές επιχειρήσεις.\nΑπ’ την άλλη πλευρά, το ισλαμιστικό κίνημα μιλάει για ιερό πόλεμο (τζιχάντ) ενάντια στη δυτική επιθετικότητα, μέσα στα πλαίσια της παγκοσμιοποίησης. Το ευρωισλάμ και οι προοδευτικοί Μουσουλμάνοι, αναλύοντας τις ισλαμικές κοινωνίες εκ των έσω, σημειώνουν πως η ευρωπαϊκή αντίδραση απέναντι στις ισλαμιστικές προκλήσεις πρέπει να είναι μετριοπαθέστερη. Ιδεολογικά, ο φονταμενταλιστικός ισλαμισμός είναι μια συλλογική εκδήλωση αγανάκτησης απέναντι στη δυτική απαξίωση, μια εσωτερίκευση των έξωθεν δυσμενών κρίσεων, και μια ουτοπία περί ιδρύσεως παγκόσμιας ισλαμιστικής εξουσίας.\nΣύμφωνα με τον διάσημο Σύρο ισλαμολόγο Μπασσάμ Τίμπι, καθηγητή στο Πανεπιστήμιο του Göttingen, o κίνδυνος απ’ τη μεριά των φανατικών ισλαμιστών είναι αυτός του ηττημένου, που, ακόμα και στην αντεκδίκησή του (την εξόντωση της Δύσης ως εχθρού και «διαφορετικού»), εξαρτάται αναγκαστικά απ’ τη δυτική επιστήμη και τεχνολογία (ηλεκτρονικό δίκτυο, ψηφιακός τζιχάντ).\nΣε οποιαδήποτε όμως περίπτωση –και αυτό είναι ένα σημείο που λόγω ίσως των επίκαιρων συνθηκών δεν τονίζεται όσο και όπως πρέπει–, η μουσουλμανική αντίδραση και οργή ενάντια στον νεο-ιμπεριαλισμό και στη μετανεωτερικότητα της καπιταλιστικής διεθνούς οικονομίας, δεν πρέπει να συγχέεται, και πόσο μάλλον να ταυτίζεται, με τις όποιες αυθεντικά προοδευτικές δυνάμεις που αγωνίζονται να γεννηθούν και να δράσουν μέσα στις παραδοσιακές μουσουλμανικές κοινωνίες.\nΔεν πρέπει να ξεχνιέται το γεγονός ότι ο ισλαμισμός σαν πολιτικό κίνημα αρνείται την πολιτική κοινωνία, δηλαδή τη δημόσια τάξη που βασίζεται στη συμμετρικότητα των κοινωνικών παραγόντων και τη διάκριση μεταξύ θρησκείας και κράτους, δηλώνοντας ότι «Σύνταγμά μας είναι το Κοράνι». Δήλωση επί της οποίας στηρίζονται και δικαιολογούνται «θεοκρατικά» σειρές ανισοτήτων και αρχαϊκών κοινωνικών αγκυλώσεων, και όπου βεβαίως δεν γίνεται καν λόγος περί «αυτοδιάθεσης του ατόμου» και πραγματικών (όχι ευχολογικών) δημοκρατικών δυνατοτήτων, όπως διάκριση των εξουσιών.\nΤο γεγονός ότι και απ’ την άλλη μεριά του Ατλαντικού, στις Η.Π.Α., καλλιεργείται κλίμα θεοληπτικής υστερίας, και ότι μεθοδεύονται και ήδη πραγματοποιούνται βαθιά αντιδημοκρατικές καταστάσεις, το μόνο που προαναγγέλλει είναι μια συνολική πλανητική οπισθοδρόμηση.\nΣ’ αυτό το παγκόσμιο πολιτικό σκηνικό, απ’ την αμερικανική κατοχή του Ιράκ ως την Παλαιστίνη, το Αφγανιστάν, αλλά και τους επερχόμενους εξ Ανατολών (εγγύς και άπω) ολοκληρωτισμούς, ευθύνη της ιστορικής έρευνας είναι να πληροφορήσει όσο το δυνατόν αντικειμενικότερα, έτσι ώστε η μυθοποίηση, η δημαγωγία και η διαστρέβλωση της Ιστορίας προς ίδιον όφελος να αποκαλύπτονται ως αυτό που πράγματι είναι. Στην προκειμένη περίπτωση, οι δύο αυτές μείζονες Εκθέσεις προσφέρουν μια επιμελημένη αντιπαράθεση στην παρερμηνεία των ιστορικών Σταυροφοριών, που προφανώς ακόμη και σήμερα δίνει λαβή σε πολιτικό οπορτουνισμό.


ΔΙΚΑ ΜΑΣ ΠΑΙΔΙΑ: ΕΞΩΦΡΕΝΙΚΟ... Η ΧΡΥΣΗ ΑΥΓΗ ΚΑΤΑΓΓΕΛΕΙ ΟΤΙ ΑΦΗΣΑΝ ΣΤΗΝ ΟΜΟΝΟΙΑ ΤΟΥΣ ΛΑΘΡΟΜΕΤΑΝΑΣΤΕΣ ΠΟΥ ΕΦΕΡΑΝ ΜΕ ΛΕΩΦΟΡΕΙΑ ΑΠΟ ΤΗΝ ΠΑΤΡΑ...!!!\nΕΞΩΦΡΕΝΙΚΟ... Η ΧΡΥΣΗ ΑΥΓΗ ΚΑΤΑΓΓΕΛΕΙ ΟΤΙ ΑΦΗΣΑΝ ΣΤΗΝ ΟΜΟΝΟΙΑ ΤΟΥΣ ΛΑΘΡΟΜΕΤΑΝΑΣΤΕΣ ΠΟΥ ΕΦΕΡΑΝ ΜΕ ΛΕΩΦΟΡΕΙΑ ΑΠΟ ΤΗΝ ΠΑΤΡΑ...!!!\nΑντιγράφουμε από το www.xryshaygh.com: Συνεχίζουν να κρύβουν το πρόβλημα "κάτω από το χαλί". Παρ΄όλο που οι εγκαταστάσεις της Πειραϊκής Πατραϊκής τελικά εκκενώθηκαν από τους λαθρομετανάστες ύστερα από τις αντιδράσεις και την έκρηξη οργής των κατοίκων, το πρόβλημα δεν λύθηκε. Αρχικά, στην Πάτρα παραμένουν εκατοντάδες λαθρομετανάστες που περιφέρονται στους δρόμους και το λιμάνι.


ikiou.blogspot.com: Το Taj Mahal,... φτιαγμένο από φαγητό\nΤο Taj Mahal,... φτιαγμένο από φαγητό\nΤο παλάτι της Ινδίας δημιουργήθηκε εξ ολοκλήρου από φαγητό για μία εκπομπή μαγειρικής στην Αγγλία.\nΈνα νέο ρεκόρ έρχεται από τον χώρο της γαστρονομίας αυτή την φορά. Η Prudence Staite έφτιαξε το μεγαλύτερο γλυπτό του Taj Mahal μόνο από φαγητό, χρησιμοποιώντας υλικά από κάρυ.\nΓια να ολοκληρώσει το έργο της χρειάστηκαν 5 ημέρες, καθώς το κυρίως παλάτι είναι φτιαγμένο από poppadom, ινδικές πικάντικες πίτες και οι κατάλευκοι τρούλοι από ψωμί Chipati.\nΤο καλλιτέχνημα αυτό έγινε με αφορμή το λανσάρισμα μίας νέας σειράς στην εκπομπή του Reza, του πικάντικου πρίγκηπα της Ινδίας, όπως αποκαλείται και ανατέθηκε από την εταιρεία Food Network της Αγγλίας.\nΠιο αναλυτικά, το παλάτι δημιουργήθηκε από ρύζι pilau και μέρος από τους κήπους από τις πίτες poppadoms. Για να ολοκληρωθεί το εύγευστο θέαμα, χρησιμοποιήθηκαν πράσινες πιπεριές τσίλι για τα δέντρα και κομμάτια μάνγκο για το υπόλοιπο σύνολο.\nΟ Nick Thorogood από το Food Network είπε: "Η καινούρια εκπομπή Reza θέλει τον Reza να εξερευνά τα καταπληκτικά παλάτια του Rajasthan και να μαθαίνει για την ιστορία και να παίρνει δείγματα της τοπική κουζίνα"\nΟ Reza Mahammad που είναι σεφ και παρουσιαστής της εκπομπής αναφέρει ότι: "Επισκεφτήκαμε τα πιο απίθανα βασιλικά παλάτια, κι έτσι ήταν απίστευτο να βλέπεις το όμορφο, φαγώσιμο Taj Mahal να είναι κατασκευασμένο με τόση λεπτομέρεια."\nΑναχώρησαν για τις κατασκηνώσεις στο Βογατσικό, οι μαθητές του Δημοτικού (Φώτο)


Μια ματιά στον ήλιο με γιορτινά...: Βράβευσή 21ου Διαγωνισμού ''Φωτογραφίζειν''\nKaterina V *Pause blog* 27 Φεβρουαρίου 2016 - 12:16 π.μ.\n:) Πόσο μ'αρέσει η διαδικασία των αποκαλυπτηρίων!! Χάρηκα πολύ που συμμετείχα μετά από καιρό, με ένα τόσο ωραίο θέμα και αγαπημένο!! Καλό σαββατοκύριακο Μαρία μου!!\nKaterina V *Pause blog* 27 Φεβρουαρίου 2016 - 12:17 π.μ.\nκαλά, ξέχασα! Μπράβο σε όλους για τις όμορφες φωτογραφίες και στην Μαρία μας!\nHengeo 27 Φεβρουαρίου 2016 - 12:52 π.μ.\nΕυχαριστώ για τη μία ψήφο στη φωτογραφία μου, αν και περίμενα παραπάνω, από το ολότελα όμως, χωρίς να θέλω να μειώσω τις άλλες συμμετοχές, μπράβο σε όλους και μπράβο στην άξια νικήτρια!\nANNA FLO 27 Φεβρουαρίου 2016 - 7:52 π.μ.\nΣυγχαρητήρια στη Μαρία μας! Όμορφη φωτογραφία! Και στους υπόλοιπους συμμετέχοντες φωτογράφους ένα μεγάλο μπράβο!\nΕλένη Φλογερά 27 Φεβρουαρίου 2016 - 9:24 π.μ.\nΜπράβο στη Μαρία μας για την πρωτιά της. Χορτάσαμε ήλιο με τούτο τον διαγωνισμό που είναι ο καλύτερος ζωγράφος. Ευχαριστώ όσους ψήφισαν και την δική μου φωτογραφία και σένα Μαρία μου για την φιλοξενία.\nΤάσος Γ. Κάβουρας 27 Φεβρουαρίου 2016 - 9:58 π.μ.\nΚαλημέρα και συγχαρητήρια σε όλους.\nΈχω την αίσθηση ότι κάποιοι από τους «διαγωνιζόμενους» δεν ψήφισαν και αυτό ερμηνεύεται πολλαπλά. Το δεν ψηφίζω κυρίως σημαίνει καταψηφίζω. Αλήθεια γιατί αυτό γίνεται και μάλιστα σε μεγάλη κλίμακα. Θα μπορούσε να δοθεί παράταση μιας ημέρας και υπόμνηση από την εποπτεύουσα στους μη ψηφίσαντες να αποστείλουν επιστολικά τη ψήφο τους...\nΌσο για μένα πιστεύω ότι πήρα λίγους βαθμούς γιατί δεν ... τόπιασα το υπονοούμενο για «μια ματιά στον ήλιο...» !!\nΓια τον ήλιο , τον βλέπω ηλιάτορα και πετροπαιχνιδιάτορα... Πάμε λοιπόν για άλλα και με ανοιξιάτικη διάθεση...\nMemaria 27 Φεβρουαρίου 2016 - 1:14 μ.μ.\nΝιώθω πως υπάρχει μια αντίδραση για τη φωτογραφία μου...\nΕδώ είναι πως βλέπω εγώ τον ήλιο με μερικές φωτογραφίες μου που διάλεξα τυχαία.\nΤην ανάρτηση την είχα έτοιμη από τότε που έστειλα τη φωτό στο διαγωνισμό...μέρες δηλαδή και ήταν προγραμματισμένη να δημοσιευτεί σήμερα!\nΔεν ξέρω γιατί σε ενοχλεί το πως είδε ο καθένας μας τον ήλιο, και δεν ξέρω τι υπονοούμενα έπρεπε να πιάσεις, αλλά πρώτη φορά νιώθω άσχημα επειδή μια φωτογραφία μου κέρδισε...βλέπεις, εγώ το έπιασα εγώ το υπονοούμενο.\nΚι επειδή (όσοι με γνωρίζουν) μπορούν να το βεβαιώσουν, η χαρά μου είναι η συμμετοχή και ποτέ μα ποτέ δεν υποβάθμισα, ούτε μείωσα καμιά συμμετοχή, αλλά γιορτάζω κάθε φορά, όποια θέση κι αν παίρνω, οι αντιδράσεις, μου μοιάζουν ξένες, όσο και στενάχωρες...\nΜε κάθε σεβασμό!\nMemaria 27 Φεβρουαρίου 2016 - 1:16 μ.μ.\nΜου έφυγε κι ένα "εγώ" παραπανίσιο παραπάνω (καλά να πάθω που δε διαβάζω πάλι όσα γράφω)...χαχα!\nΕλπίζω να μη συνδυαστεί με το "me" που έχω μπροστά από το Μαρία και βγουν λάθος συμπεράσματα!\nΤάσος Γ. Κάβουρας 27 Φεβρουαρίου 2016 - 2:42 μ.μ.\nΔεν υπάρχει καμία αιχμή για σένα πίστεψε με. Η παράγραφος δεν είναι για σένα αλλά για μένα και ΜΟΝΟ για μένα στην κυριολεξία. Άφησε τον χρόνο και θα έχεις πειστική αναφορά και απόδειξη...\nΌσο για νίκες και ήττες είναι για άλλους , η συμμετοχή και μόνο μετρά. Όλοι αναγνωρίζουμε ότι έχεις μια ποιοτική υπεροχή στη φωτογραφία που ξεχωρίζει , δεν το ανακαλύπτουμε τώρα...\nΌμως δεν απάντησες στο ουσιωδέστατο για μένα που παρατηρείται το ένα τρίτο των «διαγωνιζόμενων» και στα κείμενα και στις φωτογραφίες να μην ψηφίζουν. Αναρωτιέμαι γιατί ;\nΜαρία Νικολάου 27 Φεβρουαρίου 2016 - 4:48 μ.μ.\nΝα πω και δυο-τρία πραγματάκια πάνω σε αυτό.\nΚαταρχήν όλοι μας είμαστε ενήλικες και ξέρουμε ότι από την στιγμή που συμμετέχουμε σε ένα διαγωνισμό καλό θα είναι να έρθουμε να ψηφίσουμε. Το ότι κάποιοι δεν το έκαναν σίγουρα για μένα δεν σημαίνει ότι τον καταψηφίζουν. Όλοι μας δεν είμαστε fulltimebloggers και έχουμε και άλλες δουλειές και έγνοιες και είναι πολύ εύκολο να ξεχαστούμε σε κάτι, όπως το να συμμετέχουμε στην ψηφοφορία ενός δρώμενου. Το έχω κάνει και εγώ μια φορά, λόγω προσωπικού κολλήματος.\nΚάθε φορά που έκανα μια ανάρτηση σε αυτό το μπλογκ υπενθύμιζα πάντα για την ψηφοφορία. Οπότε θεωρώ άσκοπο το να έδινα μια μέρα παράταση και σίγουρα δεν θα έμπαινα ποτέ σε καμία διαδικασία παρότρυνσης στους συμμετέχοντες να υποβάλουν την βαθμολογία τους. Μεγάλοι άνθρωποι ήμαστε, η διορία ήταν συγκεκριμένη, όποιος δεν πρόλαβε απλά δε πειράζει.\nΕπίσης Μαρία μου δεν νομίζω πως υπονόησε κάτι ο Τάσος. Η φωτογραφία σου είναι υπέροχη. Αν δικαιούμαι να πω την γνώμη μου, μετά από το πέρας του διαγωνισμού, μπορώ να πως πως ήταν άξια πρωτιά.\nΔεν ξέρω αν έχει και νόημα όλο αυτό να το συζητάμε, διότι ότι γίνεται, γίνεται για την συμμετοχή και την διαδικασία και όχι για την νίκη.\nΘέλω αυτό να μείνει από αυτό το δρώμενο. Όλοι κάτι κερδίσαμε, είτε η φωτογραφία μας πήγε καλά είτε όχι.\nΕυχαριστώ όλους θερμά.\nHengeo 27 Φεβρουαρίου 2016 - 8:00 μ.μ.\nΝα πω και εγώ κάτι, στο παρελθόν η αλήθεια είναι ότι είχα εκφράσει απορία για το συσχετισμό κάποιων συμμετοχών με το θέμα, εδώ όμως, όχι μόνο δε βλέπω τέτοιο θέμα, αντιθέτως, εκτός από υπέροχη ως φωτογραφία, τη θεωρώ και ιδιαίτερα έξυπνη ως σύλληψη, άλλωστε και εγώ της έδωσα τους 3 βαθμούς μου. Από εκεί και πέρα, χωρίς να θέλω να υποτιμήσω κανένα, ας σημειώσω ότι η δική μου φωτογραφία (17) πήρε λιγότερους βαθμούς από του κύριου Τάσου και ο καθένας ας βγάλει τα συμπεράσματά του.\nΜαρία Νικολάου 27 Φεβρουαρίου 2016 - 8:26 μ.μ.\nΤο πως αντιλαμβάνεται κάποιος το θέμα είναι στην δική του κρίση. Και το να πάει η φαντασία μας λίγο παραπέρα είναι θεμιτό και υπέροχο.\nΌσον αφορά την φωτογραφία σου Γιώργο, με το χέρι στην καρδιά, εγώ θα την ψήφιζα. Μου άρεσε πολύ, γιατί γενικώς λατρεύω τις φωτογραφίες πόλης. Θεωρώ πως ήταν πολύ πετυχημένη και τεχνικά και στο να αποδώσει το νόημά της.\nΑλλά τα γούστα δεν συμπίπτουν πάντα.\nΤάσος Γ. Κάβουρας 28 Φεβρουαρίου 2016 - 2:18 μ.μ.\nΠάμε λοιπόν Γιώργο και στα δικά μου συμπεράσματα , με τεχνοκρατική αντίληψη...\n1. η Μαρία μπορεί άνετα να είναι πρώτη στο 80% των διαγωνισμών , απλούστατα γιατί η υπεροχή της στη φωτογραφία είναι συντριπτική και επάξια κερδίζει.\n2. δεν συμβαίνει το ίδιο με τα κείμενα που όποιος νικήσει στον επόμενο μπορεί να βρεθεί ακόμα και τελευταίος...\n3. με δεδομένο ότι ο διαγωνισμός ξεκινά με την παρατήρηση ότι το θέμα είναι ωραίο και επίκαιρο , τελειώνει με συγχαρητήρια στη νικήτρια αφήνει περιθώριο σε κάποιον που είναι κάπου στο τέλος της βαθμολογίας να κάνει και λίγο χιούμορ και λίγο αυτοσαρκασμό , και αυτό γίνεται...\n4. δεν υπάρχει πιο υπήνεμο μέρος από τα μπλοκ που ασχολούνται με ποίηση , λογοτεχνία , φωτογραφία... Μόνο που είναι πιο μοναχικά. Σκέψου πόση ένταση και «αντιπαράθεση» προκαλούν οι διαδικτυακές συζητήσεις και αναφορές σε θέματα πολιτικά , χρηματιστηριακά , αθλητικά , ιστορικά... Τα έχουμε βιώσει...\n5. στο προηγούμενο διαγωνισμό μας ζητήθηκε να γράψουμε που βγήκαν οι φωτογραφίες. Ήταν από όλη την Ελλάδα και φυσικά μάθαμε και με λίγο ψάξιμο στο διαδίκτυο ένα σωρό ωραία πράγματα...\nΘα τα ξαναπούμε στον επόμενο διαγωνισμό , με υγεία...\nMemaria 28 Φεβρουαρίου 2016 - 9:49 μ.μ.\nΣας ευχαριστώ για τα καλά σας λόγια που με φέρνουν και σε λίγο δύσκολη θέση, ομολογώ...το προσπερνώ για να πάω στα σοβαρότερα!\nΔεν ξέρω αν πρέπει να ντραπώ ή να χαρώ για το αυθόρμητο του χαρακτήρα μου, που με κάνει να μην αφήνω τίποτα να πέσει κάτω.\nΤελικά θα πω πως σε αυτή την περίπτωση και ντρέπομαι, οπότε ζητάω συγνώμη αν παρεξήγησα, αλλά και χαίρομαι επειδή έτσι ξεκαθάρισαν τα πράγματα και δεν έμεινα με την αίσθηση ό, τι ήταν για μένα.\nΓια την ψηφοφορία με κάλυψε η Μαρία..κι εγώ θα ήθελα να ψηφίζουν περισσότεροι και φυσικά όσοι συμμετέχουν.\nΚι εδώ και στο "Παίζοντας με τις λέξεις", για να πάω και στο δικό μου.\nΔεν μπορώ όμως να γίνω φορτική με κανέναν, ειδικά εκεί, γιατί κακά τα ψέματα, ο άλλος πρέπει να έχει χρόνο να διαβάσει κιόλας, αλλιώς γιατί να ψηφίσει; Και δεν περνάνε όλοι τη μέρα τους μπροστά σε έναν υπολογιστή! Λογικό και να ξεχαστούν και να αμελήσουν, ή να έχουν να αντιμετωπίσουν κάτι σοβαρότερο.\nΔεν έχω κι εγώ το χρόνο να στέλνω προσωπικά μηνύματα να τους ειδοποιώ έναν έναν...\nΓιώργο δεν το λέω για να το πω, δεν είναι του χαρακτήρα μου (και άλλωστε φαίνεται πως η φωτογραφία σου είναι πολύ καλή), αλλά η δική σου και η πρώτη ήταν ανάμεσα στις προτιμήσεις μου...έλα όμως που έπρεπε να επιλέξω τρεις...αν εξαιρέσουμε τη βάρκα που "μου μίλησε" από την πρώτη στιγμή, οι άλλες θα μπορούσαν να είναι οποιεσδήποτε από τις υπόλοιπες 4...\nHengeo 29 Φεβρουαρίου 2016 - 2:26 μ.μ.\nΤάσο δεν διαφωνώ σε αυτά που λες, οκ παρεξήγηση ήταν, νομίζω όμως ότι, ως άνδρες ιππότες δεν μπορεί να αφήνουμε μόνο τις κοπέλες να ζητούν συγγνώμη αλλά να το κάνουμε και εμείς.\nΜαρία ευχαριστώ για τα καλά σου λόγια. Δυστυχώς ή ευτυχώς δεν βλέπω πως μπορεί κάποιος να υποχρεωθεί να ψηφίσει. Από εκεί και πέρα είναι κα θέμα της άλλης Μαρίας. Πάντως, αν θα πρότεινα κάτι, είναι να μη συμμετέχει ο νικητής στον επόμενο διαγωνισμό, ώστε να ενθαρρύνεται να κερδίζουν πολλοί, αφού, όπως έχω ακούσει πολλές φορές, το θέμα είναι η διαδικασία και όχι η νίκη.\nΤάσος Γ. Κάβουρας 29 Φεβρουαρίου 2016 - 6:18 μ.μ.\nΓιώργο δεν μου συμβαίνει συχνά να με εγκαλούν να απαντήσω δις. Πάμε λοιπόν και πάλι αναλυτικά.\n1. η Μαρία ήδη έχει στα χέρια της την πέτρα ... του εγκλήματος. Με έκανε αμέσως φίλο στο g+ (το εκτίμησα αφάνταστα) , και την έκανα και εγώ ήδη φίλη.\n2. όταν διακρίθηκα στο διαγωνισμό των 25 λέξεων έκανα το τραπέζι σε φίλους και μου ζήτησαν και έγραψα και ένα χρονογράφημα (σε αυτό είμαι καλός). «μέχρι τα 150..» το έστειλα και στη Μαρία. Έμπρακτη κίνηση φιλίας. Είναι η μόνη που το έχει διαβάσει και σχολιάσει θετικά...\n3. επειδή γίναμε κουραστικοί στους υπόλοιπους ας βγει και κάτι θετικό. Προτρέπω τη Μαρία να πάρει το δικό μου χρονογράφημα να το διανθίσει με τις όμορφες φωτογραφίες της και να το δώσει στην οικοδέσποινα Μαρία Νικολάου για ανάρτηση. Και από κοινού να το αφιερώσουμε στους/στις ..άνω του ημίσεως αιώνα...\nΓιώργο καλή συνέχεια...\nHengeo 29 Φεβρουαρίου 2016 - 9:34 μ.μ.\nΤάσος όπως καταλαβαίνεις κοιτάζω όλη μέρα τα προφίλ στον blogger για να δω ποιος έχει φίλο ποιον και επίσης έχω χακέψει τα mail σας για να βλέπω τι στέλνετε ο ένας στον άλλο. Οπότε, επειδή όντως το κουράσαμε, προφανώς εσείς ξέρετε καλύτερα και κάνετε όπως νομίζετε. Πάντως θέλω να πιστεύω ότι κανείς μας δεν είχε κακή πρόθεση.\nNikoleta 27 Φεβρουαρίου 2016 - 10:21 π.μ.\nΣυγχαρητήρια στη νικήτρια .Η φωτογραφία της πανέμορφη.\nΕυχαριστώ για τις ψήφους που δώσατε και στη δική μου.\nMemaria 27 Φεβρουαρίου 2016 - 1:02 μ.μ.\nΜπράβο σε όλους κι ευχαριστώ όσους αγάπησαν τον ήλιο μου!\nUnknown 27 Φεβρουαρίου 2016 - 1:31 μ.μ.\nΓια μένα φαινόταν απ΄την αρχή πια φωτογραφία θα νικήσει!! Συγχαρητήρια!! Και να μην ξεχνάμε ότι όσους βαθμούς και να πήρανε οι φωτογραφίες πάντα θα παραμένουν κάτι το ξεχωριστό και ιδιαίτερο για τους δημιουργούς της καθεμιάς!!\nποιώ - ελένη 27 Φεβρουαρίου 2016 - 2:16 μ.μ.\nξεχωριστά στην υπέροχη Μαρία μας\nΕύγε και σε εσένα Μαρία μου για την διοργάνωση\nΑνώνυμος 27 Φεβρουαρίου 2016 - 4:05 μ.μ.\nΣυγχαρητήρια στην Μαρία μας για την υπέροχη φωτό της και πολλά πολλά μπράβο σε όλες τις συμμετοχές!! Να σαι καλά Μαράκι και καλή συνέχεια στα δρώμενα!! Φιλάκια πολλά!!!\nAriadni St. 27 Φεβρουαρίου 2016 - 7:56 μ.μ.\nΣυγχαρητήρια σε όλους και στη νικήτρια Μαρια και στη Μαρία Νικολάου για τη βοήθεια και την καθοδήγηση. Η πρώτη μου συμμετοχή στο διαγωνισμό δυστυχώς δεν άρεσε, μιας και δε ψηφίστηκε από κανένα. Άρεσε σε μένα όμως χεχεχεχε\nΙνώ skiathos 27 Φεβρουαρίου 2016 - 8:35 μ.μ.\nΜπράβο και στις δυο Μαρίες! Τη νικήτρια και τη διοργανώτρια!\nΠεριμένουμε τον επόμενο διαγωνισμό με χαρά!\nΈνα θερμό ευχαριστώ σε όσους ψήφισαν τη συμμετοχή μου!\nΣμαραγδάκι- Ρούλα 27 Φεβρουαρίου 2016 - 9:00 μ.μ.\nΣυγχαρητήρια στην Μαρία για την υπεροχη φωτογραφίας νομιζες πως θα απλωσεις το χέρι σου και θα αγγιξεις αυτόν το συγκεκριμενο ηλιο.. φαενή ιδέα..τις φωτογραφίες της οποτε τις βαλει στο μπλοκ της τις λατρευω..!! και βεβαια ειναι ενα ωραιο δρωμενο που αμη τι αλλο βλεπουμε πολύ ομορφες φωτογραφίες.. η χαρα της συμμετοχης μετραει..παιδια..!! μπραβο ξανα στην Μαρία μας.. κι σε σενα ΜΑΡΙΑ για την αψογη δουλεια που εκανες.. φιλακιααα!!!!\nΕλένη B 27 Φεβρουαρίου 2016 - 9:23 μ.μ.\nπολύ όμορφες όλες οι φωτογραφίες!!!!\nΚατια Μαρκουϊζου 27 Φεβρουαρίου 2016 - 9:24 μ.μ.\nΣυγχαρητήρια και στις δυο Μαρίες μας καταπληκτική η φωτογραφία ξεχωριστή η διοργανωση χίλια φιλια καλη συνεχεια\nΜαρία Έλενα 27 Φεβρουαρίου 2016 - 10:28 μ.μ.\nnikol 28 Φεβρουαρίου 2016 - 12:05 π.μ.\nΜπράβο στη Μαρία τη διοργανώτρια και μπράβο και στον ήλιο της Μαρίας που είχε αυτήν την υπέροχη έμπνευση !! Σαν μεγάλα παιδιά που είμαστε πάμε στο επόμενο !!\nΦιλία 28 Φεβρουαρίου 2016 - 8:25 μ.μ.\nΠολύ αξιόλογες συμμετοχές και η πρώτη.... εξαιρετική!!!\nmetaxia nikolopoulou 28 Φεβρουαρίου 2016 - 10:23 μ.μ.\nΣυγχαρητήρια στη Μαρία για την υπέροχη φωτογραφία της και σε σένα Μαρία για τη διοργάνωση .Χάρηκα πολύ που συμμετείχα στο υπέροχο αυτό δρώμενο είναι η πρώτη φορά,σε ευχαριστώ για τη φιλοξενιά .ΌΛΕΣ οι φωτο ήταν καταπληκτικές!!Να είσαι καλά ,καλή εβδομάδα!!!\nMaria Fe 29 Φεβρουαρίου 2016 - 12:21 μ.μ.\nΣυγχαρητηρια στην Μαρια για την νικη της, στην αλλη Μαρια για την διοργανωση αλλα και σε οσους συμμετειχαν.\nΕυχαριστω επισης οσους ψηφισαν την δικη μου φωτο και ας μην πηρε πολλους βαθμους. Εγω δεν θα παραπονεθω παντως :p\nΟ καθενας απο εμας βλεπει την φωτο του σαν πιο ωραια απο καποιες αλλες και ειναι λογικο φτανει να μην το παρατραβαμε.\nΘελω απλα να πω σε αυτους που εχουν απογοητευτει καπως πως δεν παιζει ρολο μονο το θεμα της φωτογραφιας αλλα και η ποιοτητα της! Σιγουρα καποιοι ψηφιζουν και με τα 2 κριτηρια.\nΕπισης, καποιοι απο τους συμμετεχοντες σαφως και χρησιμοποιουν φωτογραφικη μηχανη και καποιοι αλλοι απλα το κινητο τους. Οπως εγω πχ. Και εννοειται πως γνωριζω τις δυσκολιες του διαγωνισμου αλλα απο την στιγμη που αγαπας την φωτογραφια και τον συγκρεκριμενο διαγωνισμο, ειναι αρκετη απλα η συμμετοχη!\nΚαλη σας εβδομαδα :)\nFunky Monkey 2 Μαρτίου 2016 - 9:08 μ.μ.\nΣυγχαρητήρια στη Μαρία μας για την άξια πρωτιά της! Μου άρεσε πολύ η διαφορετική οπτική της πάνω στο θέμα, και η φωτογραφία της πέρα από το ότι ήταν σαν καρτ-ποστάλ, ήταν και τεχνικά άρτια. (Να πω τη μαύρη μου αλήθεια, δίνω σημασία σ΄αυτό, το έχω σαν γνώμονα όταν ψηφίζω).\nΣυγχαρητήρια και σε όλους τους συμμετέχοντες για τις φωτογραφίες τους!\nΕυχαριστώ πολύ τους φίλους που χάρισαν τους βαθμούς τους στη φωτογραφία μου, αλλά και εσένα, Μαρία μου, για τη φιλοξενία σου και για την άψογη διοργάνωση!\nΠάμε γι΄άλλα τώρα - με ηρεμία, πάντοτε. Το θέμα είναι να περνάμε καλά, και να δοκιμάζουμε τις δυνάμεις μας, να πειραματιζόμαστε. Καλό μας κάνει, κακό δεν μας κάνει. Ακόμη κι όταν βγαίνουμε τελευταίοι, αν το καλοσκεφτούμε κάτι έχουμε μάθει από την όλη διαδικασία, κι είναι ένα κίνητρο για αυτοβελτίωση αυτό.\nΌσον αφορά αυτούς που ψηφίζουν ή δεν ψηφίζουν: προσωπικά, προτιμώ η ψήφος στις συμμετοχές μου να είναι ουσιαστική, και όχι βιαστική. Είτε πρόκειται για φωτογραφίες, είτε για γραπτά. Τότε έχει τη μεγαλύτερη αξία για μένα. Αν κάποιος λοιπόν δεν έχει το χρόνο να αφιερωθεί στις συμμετοχές και αποφεύγει έτσι να ψηφίσει, κατά πώς το βλέπω εγώ, είναι απολύτως σεβαστό και κατανοητό.\nΦιλιά πολλά και καλό μήνα σε όλους!


www.greekreview.net: Τα κορόιδα - Του Λευτέρη Π. Παπαδόπουλου\nΤα κορόιδα - Του Λευτέρη Π. Παπαδόπουλου\nΚάνουμε τους ξύπνιους. Τους εφευρετικούς. Τους μάγκες. Τους παλικαράδες. Τους εραστές κ.λπ. κ.λπ. Και, τελικά, είμαστε κορόιδα. Μεγάλα κορόιδα! Και σκέφτομαι το τραγούδι του Βίρβου (και του Τσιτσάνη): «Τον τελευταίο τον καιρό/ μού τα 'χεις κάνει ρόιδο/ Δυο τρεις μου την καρφώσανε/ πως πάλι σε τσακώσανε/ με εκείνο το κορόιδο...». Μα, ποιος, ρωτάω, είναι το κορόιδο; Εκείνος που έχει το κορίτσι και τον «τσακώσανε» ή αυτός που του έφαγε το «κορόιδο» το κορίτσι και τώρα παριστάνει τον πονηρό και τον νταή;\nΕγραφα προ ημερών για το Μουσείο της Ακρόπολης, έξω από το οποίο περνάω σχεδόν κάθε μέρα. Ποιοι το επισκέπτονται; Και πόσοι; Καμιά εκατοστή μαθητές. Τουρίστες; Ούτε για δείγμα! Το ίδιο και απέναντι, στο Θέατρο του Διονύσου. Αν πεις και για τον Παρθενώνα... Τα πούλμαν ξεφορτώνουν καθημερινά, για ένα δίωρο, καμιά πεντακοσαριά άτομα. Και οι άνθρωποι αυτοί, που πολλοί έρχονται από την άκρη του κόσμου, φεύγουν άκαρποι και απελπισμένοι: ο Ιερός Βράχος είναι κλειστός, λόγω απεργίας!\nΠώς τα καταφέρνουν οι Γάλλοι, οι Ισπανοί, οι Γερμανοί, οι Αιγύπτιοι, οι Τούρκοι να γεμίζουν συνεχώς τα μουσεία τους και μάλιστα με ακριβό εισιτήριο, ενώ δεν έχουν να δείξουν στους επισκέπτες μοναδικά μνημεία, όπως τα δικά μας; Αντικρίζεις τις Καρυάτιδες στα δύο μέτρα από 'σένα και η καρδιά σου πάει να σπάσει από συγκίνηση! Και στην Πόλη, στέκεσαι στην ουρά επί ώρες για να δεις τους χώρους, όπου βρισκόταν το χαρέμι του Σουλτάνου! Γιατί συμβαίνει αυτό; Διότι οι Τούρκοι δεν είναι μπουνταλάδες, όπως τους χαρακτηρίζουμε, αλλά έξυπνοι άνθρωποι και οργανωμένοι. Ακόμη και στον Βυζαντινό Ιππόδρομο, όπου ξεγυμνωνόταν η Θεοδώρα, βλέπεις κόσμο. Και ο Ιππόδρομος είναι μια αλάνα, χωρίς ούτε ένα κομμάτι πέτρα πάνω της!\nΠάμε παρακάτω: εδώ και μια εικοσαετία, που όλοι έχουμε μάθει ότι το φρέσκο βούτυρο κάνει πολύ μεγάλη ζημιά στην υγεία (χοληστερίνη κ.λπ.), τα μεγαλύτερα εστιατόρια του κόσμου αποφεύγουν να το προσφέρουν στους πελάτες τους. Θυαμάμαι, ένας σπουδαίος ποδοσφαιριστής της ανίκητης - τότε - Εθνικής Γερμανίας που είχε μια εκπληκτική ταβέρνα στη Φρανκφούρτη, πριν από το κυρίως φαγητό έβαζε στο τραπέζι, αντί για βούτυρο, ένα πιατάκι, μια ελιά και λίγο ελαιόλαδο, με μια φετούλα ψωμί. Και οι πάντες ήταν ενθουσιασμένοι! Το ίδιο γινόταν και στα πιο γνωστά εστιατόρια της Μόσχας. Εδώ, οι δικοί μας εστιάτορες, εξακολουθούν να σερβίρουν φρέσκο βούτυρο, ολλανδικό, γερμανικό κ.λπ., και όταν τους λες για ελαιόλαδο απαντούν ότι λερώνονται τα τραπεζομάντιλά τους!\nΑλλά δεν είναι μόνο αυτό. Διάβαζα την περασμένη Τρίτη στα «ΝΕΑ», τα εξής: «Πίσω από κάθε μπουκάλι Carapelli, το οποίο πωλείται προς 7-8 ευρώ το λίτρο, υπάρχει ένας έλληνας παραγωγός που πουλάει το προϊόν του χύμα στην ιταλική αγορά, εισπράττοντας περίπου 2 ευρώ το κιλό και αφήνοντας τον Ιταλό να καρπωθεί την υπεραξία. Πρόκειται για ένα από τα πιο χαρακτηριστικά παραδείγματα για το πώς μια χώρα μπορεί να χάσει την ανταγωνιστικότητά της, εκχωρώντας τον πλούτο της σχεδόν δωρεάν!».\nΕίμαστε ή δεν είμαστε για τα πανηγύρια;\nΕτικέτες Του Λευτέρη Π. Παπαδόπουλου


Fun fact. Μούσι με συνταγή γιατρού! - Men's Only\nFun fact. Μούσι με συνταγή γιατρού!\nΕίτε είναι ένας τρόπος για τους άντρες για να εμπλουτίσουν το look τους και να φαίνονται πιο δυναμικοί στην μοντέρνα κοινωνία , είτε απλά ακολουθούν για τάση της μόδας , είναι αδύνατον για τον καθένα να αρνηθεί ότι τα μούσια είναι στο αποκορύφωμα τους.\nΠαρότι τα σημερινά μούσια ή γένια έχουν τις ρίζες τους περισσότερο στο στύλ παρά στην πρακτικότητα , δεν ήταν πάντα έτσι. Είναι γεγονός πως τον 18ο αιώνα τα μούσια ήταν σε έξαρση για έναν εντελώς διαφορετικό λόγο – την υγεία.\nΣύμφωνα με τον Βρετανό ιατρό και ιστορικό Alun Withey από το Πανεπιστήμιο του Έξετερ , τα μούσια δίνονταν σαν συνταγή από τους γιατρούς σαν γιατρικό σε κοινές ασθένειες όπως ο πονόλεμος και θεωρούταν ως φυσικά φίλτρα του αέρα.\nΑυτό μπορεί να ακούγεται γελοίο σε εμάς εν έτη 2016 αλλά υπάρχει μια πολύ καλή αιτιολογία πίσω από αυτή την υπόθεση που θα είχε πολύ περισσότερη λογική τον 18ο αιώνα.\nΌπως εξηγεί ο Colin Shultz για το περιοδικό Smithsonian , τα βακτήρια ήταν μια σχετικά καινούρια και τρομακτική ανακάλυψη. Φανταστείτε ότι ολόκληρη την ζωή τους δεν φοβόντουσαν τα αερομεταφερόμενα βακτήρια , γιατί πολύ απλά δεν τα γνωρίζαν κάτι που είναι πολύ κοινό σήμερα.\nΜην ξεχνάμε πως ο φόβος μας είναι η κινητήρια δύναμη για να δημιουργηθούν ολόκληρες αγορές από αντιβακτηριδιακά σαπούνια , σπρέι και άλλα καθαριστικά για το σπίτι και να συνεχίσουν να κάνουν χρυσές δουλειές παρά το γεγονός ότι δεν υπάρχουν αποδεδειγμένα επιστημονικά γεγονότα ότι όντως κάνουν την δουλειά που λένε.\nΑναλογιστείτε τώρα την Βικτωριανή εποχή , που η θεωρία των βακτηρίων που αρρωσταίνουν τον πληθυσμό αρχίζει να γίνεται διαβόητη , και ο κόσμος ξαφνικά αντιμετωπίζει ένα μπαράζ ειδήσεων που λένε ότι θανατηφόρα αόρατα βακτήρια κυκλοφορούν ανάμεσα τους. Είναι κάτι παραπάνω από αρκετό για να προκαλέσει πανικό , και συνήθως με τον πανικό ακούγονται και οι πιο τρελές ιδέες.\nΈτσι λοιπόν με όλους και περισσότερους ασθενείς να πηγαίνουν στους γιατρούς για να τους βοηθήσουν με κάποια αρρώστια σχετική με τα βακτήρια , κάποιοι από αυτούς είχαν την φαεινή ιδέα να πούνε στους άντρες να αφήσουν τα μούσια τους να μεγαλώσουν για να φιλτράρουν τον αέρα και να μην έχουν πρόβλημα με τα αερομεταφερόμενα βακτήρια.\nΕκτός αυτού ισχυρίστηκαν πώς τα μούσια μπορούν να φιλτράρουν και άλλες τοξίνες όπως την σκόνη , την κάπνα από το κάρβουνο και γενικά ότι είδος εναέριας βρωμιάς υπήρχε το 1800. Αυτός ο συνδιασμός φιλτραρίσματος του αέρα και μάχης κατά των βακτηρίων οδήγησε παρα πολλούς άντρες να αφήσουν μούσια.\nΕίναι σημαντικό να τονίσουμε επίσης πως τα μούσια πιθανόν να έγιναν διάσημα και για άλλους λόγους. Αλλά οι γιατροί σίγουρα έριχναν λάδι στην φωτιά με τους ισχυρισμούς τους. Σήμερα ξέρουμε πως το να έχεις απλά μούσια δεν είναι αρκετό για να σε προστατέψει απέναντι στα βακτήρια , καθώς επίσης και όλα τα βακτήρια δεν είναι απαραίτητα κακά για τον οργανισμός σου ( κάποια από αυτά είναι ζωτικής σημασίας ) , αλλά κάθε πρόταση ήταν δεκτή τότε όταν ξέσπασε η θεωρία των βακτηρίων στο κοινό.\nΟι πολέμιοι του να έχεις μούσια βέβαια θα ισχυριστούν πολλοί πως σε κάνει πιο βρώμικο και είναι πηγή βακτηρίων , όπως μια γελοία έρευνα που είχε εμφανιστεί και ούτε λίγο ούτε πολύ μας έλεγε πως τα μούσια έχουν σωματίδια που βρίσκουμε στις τουαλέτες.\nΒέβαια αυτός ο αναληθής μύθος καταρρίφθηκε αρκετά γρήγορα και συν τοις άλλοις υπήρξε και μια νέα μελέτη του Journal of Hospital Infection που πήρε δείγματα από 408 μέλη του προσωπικού ενός νοσοκομείου.\nΗ έρευνα τελείωσε τον Ιανουάριο και από τα δεδομένα που συνέλεξαν κατέληξαν στο ότι οι ξυρισμένοι άντρες με καθαρό πρόσωπο είχαν τις τριπλάσιες πιθανότητες να υπάρχουν MRSA βακτήρια στο δέρμα τους – μια διαβόητη πηγή μολύνσεων στα νοσοκομεία – συγκριτικά με τους μουσάτους.\nΦυσικά τα μούσια σαν τρόπος θεραπείας και αποτροπής των βακτηρίων δεν ήταν η πρώτη γελοία θεραπεία που πίστευαν οι άνθρωποι πριν η επιστήμη εξελιχθεί. Το 1700 , οι γιατροί φυσούσαν καπνό στον πισινό κάποιου για να ζωντανέψει , τεχνική που χρησιμοποιούσαν ειδικότερα σε θύματα πνιγμού, και στον Μεσσαίωνα υπάρχει καταγγεγραμένο πως οι άνθρωποι κρατούσαν τα αέρια τους σε βάζα για να πολεμήσουν την πανούκλα.\nΠαρά το γεγονός ότι τα μούσια σε καμία των περιπτώσεων δεν μπορούν να γίνουν συνταγή για την αποφυγή και την θεραπεία των βακτηρίων , είναι σίγουρο πως θα σε προστατέψουν από αρκετά επιβλαβή για το δέρμα και τον οργανισμό σου πράγματα όπως η σκόνη και οι ακτίνες UV του ηλίου.\nΌλα αυτά βέβαια εφόσον φροντίζεις να τα διατηρείς καθαρά και περιποιημένα.\nRe: Fun fact. Μούσι με συνταγή γιατρού!\nΑγαπητέ φίλε, τα παραπάνω είναι δικά σου γραπτά ή κάποιου άλλου; Καλό είναι, όταν αναφέρονται μελέτες που αφορούν την υγεία, να υπάρχουν και οι πηγές.\nΤα υπόλοιπα έχουν πλάκα.\nΔεν θα έλεγα πως αφορούν την υγεία μιας και είναι " fun fact " όπως αναφέρω και στον τίτλο το γεγονός ότι πιστεύαν πως τα μούσια τους χαρίζαν ανοσία στα αερομεταφερόμενα βακτήρια.\nAnyway το άρθρο γράφτηκε με αφορμή μια ανάρτηση του περιοδικού smithsonian.\nBeen thanked: 9270 times\nο καθημερινος καταιωνισμος(ντους/μπανιο) και η σχολαστικη τηρηση των κανονων υγιεινης(πλυσιμο χεριων,καλος αερισμος χωρου κτλ)σε προφυλασουν κατα ενα μικρο ποσοστο απο μικροβια/βακτηρια/λοιμωξεις κτλ.αν ειναι να αρρωστησεις(πχ εποχιακη ιωση),ειτε εχεις μουσια,ειτε ξυριζεσαι καθημερινα,θα αρρωστησεις.ολα τα αλλα ειναι''μουσια''.\n... υπήρξε και μια νέα μελέτη του Journal of Hospital Infection που πήρε δείγματα από 408 μέλη του προσωπικού ενός νοσοκομείου.\nΣε αυτό αναφερόμουν.\nAnyway (και by the way, που έλεγε και ο Κουλούρης)...\nΟι τρίχες που έχουμε στο πρόσωπο είναι το σπίτι διάφορων ενδιαφέροντων οργανισμών. Όσο περισσότερες οι τρίχες, τόσο περισσότερα τα τερατάκια, με ενδεχόμενο διάφορα δερματικά, και όχι μόνο, προβλήματα.\nΚαταρχήν το ότι είναι το "σπίτι διαφόρων ενδιαφέροντων οργανισμών" με συγχωρείς αλλά είναι γελοίος ισχυρισμός. Όταν υπάρχει η σωστή περιποίηση και υγιεινή και ακολουθείτε ευλαβικά τα μούσια είναι πεντακάθαρα.\nΜε την ίδια λογική θα έπρεπε να ξυρίσουμε και τα κεφάλια μας και το σώμα και να είμαστε σπανοί. Πιστεύω καταλαβαίνεις το αστείο του θέματος. Αντιθέτως , το ξύρισμα είναι από τις κυριότερες πηγές μολύνσεων του δέρματος του προσώπου , μιας και οι ερεθισμοί είναι συχνοί , και τα κοψίματα δίνουν και πέρνουν.\nΈγινε ένα πείραμα το 2014 στην Δανία , σε ένα δείγμα 170 αντρών ηλικίας 40 ετών , οι μισοί με μούσια τα τελευταία 20 χρόνια τουλάχιστον και οι υπόλοιποι ξύρισμα καθημερινά , και τα αποτελέσματα όσον αφορά την υγεία του δέρματος μεταξύ των δειγμάτων ήταν συντριπτικά υπέρ των μουσάτων. Ακόμη και εγώ που στο λέω το αμφισβητώ βέβαια , γιατί δεν είναι δυνατόν να μην έλαβαν υπόψιν παραμέτρους όπως η διατροφή και η συνολικότερη υγεία του καθενός , μιας και επηρρεάζουν άμεσα το δέρμα.\nΠαρόλα αυτά είναι ένα μικρό δείγμα για τις διαφορές ανάμεσα στα μούσια και στο ξύρισμα. Καλό θα ήταν να μην υπάρχει παραπληροφόρηση όπως δυστυχώς πολύ συχνά γίνεται. Τα μούσια ΔΕΝ είναι βρώμικα , ΟΥΤΕ εστία βακτηρίων ούτε τίποτα από όλα αυτά ΕΦΟΣΟΝ περιποιούνται κατάλληλα , διατηρούνται καθαρά και τηρούνται οι στοιχειώδεις κανόνες υγιεινής που αρμόζουν στην επιδερμίδα μας.\nΤα υπόλοιπα είναι παραμύθια της Johnson ( aka Gilette ).\nΤο γεγονός οτι στις τρίχες μας (και στο κεφάλι, και στις βλεφαρίδες, και στις μασχάλες και στα αχαμνά μας) υπάρχουν διάφοροι οργανισμοί, δεν είναι "ένας γελοίος ισχυρισμός", είναι πραγματικότητα. Είναι στη φύση μας, άρα είναι φυσιολογικό. Το ίδιο και στο μαξιλάρι μας και στο στρώμα μας και στις κουβέρτες μας. Όταν ο πληθυσμός αυτής της πανίδας ξεπεράσει κάποια όρια, τότε ενδέχεται να υπάρξουν προβλήματα υγείας. Μαζί με τα δερματικά που προανέφερα, να προσθέσω και τις αλλεργίες.\nΓια να είμαι ξεκάθαρος, δεν έχω πρόβλημα με τα μούσια και τους μουσάτους, όταν όμως αυτοί έχουν περιποιημένη τη μικρή ή μεγαλύτερη γενειάδα τους. Άλλωστε δεν είσαι ο μόνος στο φόρουμ που φέρεις γενειάδα ή γενάκι. Μου έρχονται γρήγορα στο μυαλό ο iogi, o Ιάσονας και ο Διονύσης. Και ο Φώτης με το μουστάκι του. Σίγουρα μου διαφεύγουν κάποιοι. Το κοινό τους χαρακτηριστικό είναι οτι όλοι τους έχουν περιποιημένα γένια. Προφανώς και εσύ ανήκεις σε αυτή την κατηγορία. Έχω φίλο/συνάδελφο που έχει πάντα τέλεια γενειάδα. Του πάει πολύ στο στυλ και είναι πάντα περιποιημένη και δείχνει πεντακάθαρη.Ρίξε όμως μια ματιά γύρω σου και πες μου πόσοι περιποιούνται τα γένια τους. Πιστεύω οτι οι 9 στους 10 είναι ζούγκλες (για να αναφέρω μία έκφραση του Πέτρου).\nΣυνεχίζεις όμως να αναφέρεις μελέτες χωρίς τις πηγές τους. Ok, δεν είμαστε επιστημονικό φόρουμ, όταν όμως επικαλούμαστε επιστημονικές μελέτες οφείλουμε να το κάνουμε σωστά.\nΤέλος, έριξα μια ματιά στα ξυριστικά μου, και δεν βρήκα, ούτε ένα, προϊόν της Gillette. Αν θες όμως να το πάμε στην πλύση εγκεφάλου που μας κάνουν οι πολυεθνικές, πέτα τις Κόκα Κόλες και τις Πράσινες μπύρες που έχεις στο ψυγείο σου, κατέθεσε τις πινακίδες του αυτοκινήτου σου και πήγαινε με το ποδήλατο.\nΜωρέ δεν σε κατηγορώ ότι κάνεις προπαγάνδα για λογαριασμό πολυεθνικής , απλά λέω πως υπάρχει αυτή η τάση γενικότερα στις διαφημίσεις και στο marketing. Όσο για τις τρίχες και τους μκροοργανισμούς θεώρησα πως άφησες έναν σαφή υπαινιγμό για βλαβερούς μικροοργρανισμούς και εκεί κολούσε το " γελοίος ισχυρισμός " , για να μην παρεξηγηθώ. Αν δεν υπονόησες κάτι τέτοιο με συγχωρείς κατάλαβα λάθος.\nΓια την πηγή της έρευνας που αναφέρεις έχω φάει τον τόπο να την βρώ στο αρχείο μου από χθές βράδυ και δεν την βρίσκω , αλλά θα συνεχίσω το ψάξιμο.\nΝαι δυστυχώς στο γεγονός ότι 9 στους 10 είναι ότι να ναι θα συμφωνήσω. Δεν τηρούνται ούτε στο ελάχιστο οι στοιχειώδεις κανόνες υγιεινής και περιποίησης και το βρίσκω θλιβερό , γιατί στην τελική είναι κάτι που κουβαλάς στο πρόσωπο σου κάθε μέρα , ξυπνάς και κοιμάσαι με αυτό και είναι κρίμα να είναι βρώμικο.


Περιμένει τον Ντεμπελέ η Μπαρτσελόνα - Sportlive.gr\nΠεριμένει τον Ντεμπελέ η Μπαρτσελόνα\nΤην απάντηση της πλευράς του Ουσμάν Ντεμπελέ στην πρόταση που έχουν καταθέσει περιμένουν οι διοικούντες την Μπαρτσελόνα.\nΟι Καταλανοί έχουν κάνει την προσφορά τους και τώρα περιμένουν την αντίδραση των εκπροσώπων του Γάλλου επιθετικού, οι οποίοι αξιώνουν 80 εκατ. ευρώ το χρόνο.\nΣύμφωνα με την Mundo Deportivo, οι «μπλαουγκράνα» περιμένουν εντός της εβδομάδας την απάντηση του διεθνούς άσου, ο οποίος έχει επιστρέψει από τον τραυματισμό του, έχει δέκα συμμετοχές σε όλες τις διοργανώσεις (με 1 γκολ και 1 ασίστ).\n«Ελπίζουμε σε αυτή την ανανέωση από τον Ντεμπελέ. Ο προπονητής τον θέλει, όλοι τον αγαπάμε και ελπίζουμε να πραγματοποιηθεί», ανέφερε ο αντιπρόεδρος του συλλόγου, Ράφα Γιούστε, μετά το ματς με τη Γρανάδα.


Καλοκαιρινος Γαμος στο Ναυπλιο: Ποιο χρωματικο θεμα να επιλεξω!\nΤο καλοκαιρι του 2018 πλησιάζει και έχεις αποφασίσει να έρθεις ακόμη πιο κοντά με τον άνθρωπο που αγαπάς και να μοιραστείς τη ζωή σου μαζί του. Υπέροχα. Η ημερα του γαμου σας απέχει μόνο λίγους μήνες και οι ετοιμασίες έχουν ξεκινήσει με τα πρώτα ερωτηματικά να κάνουν δυναμικά την εμφάνισή τους. «Τι θεμα γαμου να επιλέξω και ποιο χρώμα ή ποια χρώματα θέλω να κυριαρχήσουν;» Εμείς ως Wedding Planners εδώ και πολλά χρόνια, θα σάς βοηθήσουμε να επιλέξετε το χρώμα του καλοκαιρινου γαμου σας, που έρχεται.\nΕάν θέλετε στον γάμο σας να ακολουθήσετε μια πιο γηινη παλετα χρωματων επιλέξτε αποχρώσεις, όπως το λευκο και το εκρου. Το λευκο χρωμα ως ένα από τα αγαπημένα chic χρώματα, θα σάς εμπνεύσει πραγματικά για μία elegant διακοσμηση γαμου. Το λευκο ή το εκρου μπορεί να σταθεί και από μόνο του, μπορεί όμως και να συνδυαστεί με πράσινο της ελιάς, με παλ ροζ ή με φυσικό μπεζ.\nΤο ροζ σε παλ, blush ή dusty αποχρώσεις είναι από τα πιο δημοφιλή χρώματα για ρομαντικους και vintage γαμους. Η τονικότητά του έχει πολλές πτυχές και γι’ αυτό θα προτείναμε να επιλέξετε ήρεμες αποχρώσεις με αρμονία μεταξύ τους για πιο όμορφο και κομψό αποτέλεσμα. Για να μην το παρακάνετε με το ροζ χρωμα, συνδυάστε το με μπλε ή χρυσό, ιβουάρ, λευκό και πράσινο του φασκόμηλου.\nΤο πρασινο χρωμα σε διάφορες αποχρώσεις όπως φασκομηλο, σμαραγδι ή μεντα κερδίζει ολοένα και περισσότερους θαυμαστές. Πολλοί επαγγελματιες γαμου το συνιστούν, αρκεί να συνυπάρξει με τα σωστά χρώματα. Μη διστάσετε, λοιπόν, να το επιλέξετε, ειδικά εάν το wedding concept σας είναι το ρουστικ, δηλαδή γαμος στην εξοχη.\nΕφόσον αναζητάτε κάτι έξω από τα συνηθισμένα και ψάχνετε για φρέσκους χρωματικούς συνδυασμούς χρησιμοποιήστε το πρασινο σμαραγδιου + απαλο ροδακινι, το πρασινο φασκομηλου + απαλό ροζ, το απαλο πρασινο + κιτρινο, το πρασινο της μεντας + κοραλι και τέλος το λαχανι + αμεθυστος.\nΤο μπλε και οι αποχρώσεις του είναι ένα όμορφο καλοκαιρινο χρωμα που ανεβάζει την τονικότητα και την ένταση διατηρώντας ένα αναλλοίωτο ρομαντισμό και θεωρείται ιδανικό για vintage θεμα γαμου. Το μπλε navy συνδυάζεται μοναδικά με απαλο ροζ, μπορντο ή φουξια, ενώ μία απόχρωση που ίσως δεν γνωρίζατε αλλά θα σάς αρέσει πολύ είναι το γαλαζιο σταχτι που δένει τέλεια με το λιλά χρώμα.\nΣημαντική Συμβουλή: Πριν αποφασίσετε το χρώμα που τελικά θα επικρατήσει στην προτίμησή σας, θα σάς συμβουλεύαμε να αποφύγετε τις υπερβολές, ενώ προσπαθήστε να μην το παρακάνετε με πολλά και διαφορετικά χρώματα. Επίσης, δεν είναι ανάγκη το χρωμα γαμου να είναι παντού, γιατί στο τέλος θα βαρεθείτε να το βλέπετε και θα κουράσει.\nΓια τη διοργανωση γαμου επικοινωνήστε μαζί μας εδώ!\nVintage ΓαμουςWedding ConceptΓαμος στην εξοχηΔιακοσμηση ΓαμουΔιοργανωση ΓαμουΕπαγγελματιες ΓαμουΚαλοκαιρι 2018Καλοκαιρινο ΧρωμαΚαλοκαιρινος ΓαμοςΚαλοκαιρινος Γαμος στο ΝαυπλιοΠρασινο ΧρωμαΡοζ ΧρωμαΡουστικΧρωμα Γαμου\nΙδεες για Γαμο το Φθινοπωρο


Αυτός είναι ο νεος Σαρκοζί - Ποιός είναι ο Φρανσουά Κοπέ | Κόσμος - Ειδήσεις NewsIt.gr\nΑυτός είναι ο νεος Σαρκοζί - Ποιός είναι ο Φρανσουά Κοπέ\nΤελευταία ενημέρωση: 20.11.2012 | 09:17\nΟ Ζαν Φρανσουά Κοπέ γεννήθηκε στις 5 Μαϊου του 1964. Είναι ο νεος ηγέτης του UMP του κόμματος του οποίου μέχρι πρότινος ήταν ηγέτης ο Νικολά Σαρκοζί. Είναι και δήμαρχος του Μο.\nΗταν κυβερνητικός εκπρόσωπος από το 2002 έως το 2007 και διετέλεσε και σε πολλές υπουργικές θέσεις. Τον Αύγουστο του 2012 ανακοίνωσε ότι θα είναι υποψήφιος για την θέση του Προέδρου του κόμματός του.\nΤελικά, χθες, μετά από καταγγελίες για νοθεία εξελέγη Πρόεδρος με το 50,03% των ψήφων.\nΓεννήθηκε στην Βουλώνη Μπιλανκούρ,. Γιος χειρουργού, του Ρολάν Κοπέ, εβραίου από την Ρουμανία και της Μονίκ Γκανασιά εβραίας από την Αλγερία. Θεωρεί τον εαυτό του ως έναν εβραίο που δεν τηρεί όμως κατά γράμμα τις παραδόσεις. Έχει σπουδάσει δημόσια διοίκηση. Σπουδές έκανε και στις ΗΠΑ.\nΕίναι χωρισμένος και έχει 4 παιδιά. Τρία από τον πρώτο του γάμο και ένα από την τωρινή συντροφό του.\nΗταν μέλος της κυβέρνησης Μπαλαντίρ, της κυβέρνησης Ραφαρέν και της κυβέρνησης Βιλπέν.\nΕκλέγεται από το 1995 δήμαρχος του Μο. Θεωρείται πιο συντηρητικός από όλους τους Προέδρους που έχουν περάσει από το UMP. Τον προηγούμενο μήνα μάλιστα εξέδωσε και μανιφέστο στο οποίο υποστηρίζει ότι οι συμμορίες στα προάστια του Παρισιού ακολουθούν τακτικές ρατσισμού προς τους λευκούς!\nΈχασε το 3A η Γαλλία, την υποβάθμισε η Moody’s! Tags: Κάντε μας follow στο twitter


· 10/03/2020 ·2 min read\nΈως τις 19 Απριλίου: Απαγόρευση μεγάλων και μικρών εκδηλώσεων\nΛόγω του κορωνοϊού, εκδηλώσεις με περισσότερους από 1.000 ανθρώπους απαγορεύονται στη Βαυαρία μέχρι το τέλος των διακοπών του Πάσχα (καθολικό) στις 19 Απριλίου 2020.\nΤα παιχνίδια ποδοσφαίρου επηρεάζονται επίσης. Οι μικρότερες εκδηλώσεις θα πρέπει να αποφασίζονται κατά περίπτωση και τα θέατρα θα πρέπει να κλείσουν.\nΗ Βαυαρία ήταν ένα από τα πρώτα ομόσπονδα κρατίδια που απαγόρευσαν εκδηλώσεις με περισσότερους από 1.000 επισκέπτες, προκειμένου να περιορίσουν την περαιτέρω εξάπλωση του νέου τύπου ιού.\nΤο βαυαρικό υπουργικό συμβούλιο αποφάσισε να μην επιτρέψει τέτοια γεγονότα με γενικό διάταγμα ακόμη και μέχρι το τέλος των διακοπών του Πάσχα στις 19 Απριλίου, όπως δήλωσε ο Πρωθυπουργός Markus Söder (CSU) στο Μόναχο.\nΟ Söder τόνισε ότι δεν υπάρχει λόγος πανικού, “αλλά είναι πολύ σοβαρή ανησυχία“. Η κρατική κυβέρνηση ελπίζει για το καλύτερο, αλλά είναι προετοιμασμένη για το χειρότερο. Η ασφάλεια είναι η πρώτη προτεραιότητα.\nΣυνεπώς, η Βαυαρία αποφάσισε συνειδητά να ακολουθήσει τα μέτρα και τις συστάσεις της ομοσπονδιακής κυβέρνησης και να τα εφαρμόσει “ένα προς ένα”.\nΣύμφωνα με την υπουργό Υγείας Melanie Huml (CSU), η απαγόρευση επηρεάζει επίσης αθλητικές εκδηλώσεις, όπως παιχνίδια ποδοσφαίρου, μπάσκετ και χάντμπολ.\nSöder: “Σε περίπτωση αμφιβολίας, προτιμήστε να ακυρώσετε”\nΓια εκδηλώσεις με 500 έως 1.000 άτομα, η κρατική κυβέρνηση συνιστά ακύρωση, σε κάθε περίπτωση μετά από διαβούλευση με τις αρχές.\nΟι περιφερειακές διοικητικές αρχές θα προβούν σε ακριβή εκτίμηση κινδύνου. Το Υπουργείο Υγείας θα δημιουργήσει μια τηλεφωνική γραμμή για τους δημάρχους και τις δημοτικές υπηρεσίες άμεσα.\n“Σε γενικές γραμμές, να είστε πολύ προσεκτικοί, σε περίπτωση αμφιβολίας είναι προτιμότερο να ακυρώσετε“, δήλωσε ο κ. Söder. “Αυτό ισχύει, για παράδειγμα, για τα μεγάλα φεστιβάλ μπύρας.”\nΣε εκδηλώσεις με λιγότερους από 500 επισκέπτες, ο καθένας πρέπει να αποφασίσει για τον ίδιο αν είναι απαραίτητο τις επισκεφθεί.\nΟ πρωθυπουργός ανακοίνωσε ότι όλες οι όπερες και οι συναυλίες στα κρατικά θέατρα θα ακυρωθούν. Η έναρξη της διδασκαλίας στα πανεπιστήμια των εφαρμοσμένων επιστημών καθώς και στις σχολές τέχνης και μουσικής θα αναβληθεί μέχρι τις 20 Απριλίου.\nMelanie Huml | www.br.de\nΤα σχολεία παραμένουν ανοιχτά προς το παρόν\nΣύμφωνα με την υπουργό Υγείας Melanie Huml (CSU), η κρατική κυβέρνηση δεν έχει μέχρι στιγμής θεωρήσει απαραίτητο ένα γενικό κλείσιμο σχολείων και νηπιαγωγείων.\nΈνα κλείσιμο διάρκειας δύο εβδομάδων συζητήθηκε εντατικά, αλλά θα ήταν προς το παρόν δυσανάλογο, σύμφωνα με τους ειδικούς.\nΣύμφωνα με την κ. Huml, 52 σχολεία σε ολόκληρη τη Βαυαρία κλείνουν επί του παρόντος λόγω υποψιών για κρούσματα κορωνοϊού, συμπεριλαμβανομένων 23 στην Άνω Βαυαρία.\nΤώρα που όλη η Ιταλία έχει γίνει μια περιοχή κρίσης, προσωρινά όλα τα παιδιά που βρίσκονταν κάπου στην Ιταλία θα πρέπει να μείνουν στο σπίτι.\nHubert Aiwanger | www.br.de\nΒοήθεια για την οικονομία\nΤο υπουργικό συμβούλιο αποφάσισε επίσης ότι ο όγκος των εταιρικών εγγυήσεων θα αυξηθεί κατά 100 εκατομμύρια για να βοηθήσει τη βαυαρική οικονομία.\nΤην Παρασκευή, η κρατική κυβέρνηση θέλει να συζητήσει πώς να αντιμετωπίσει τις συνέπειες του ιού σε μια οικονομική σύνοδο κορυφής με τις ενώσεις στο Μόναχο.\nΟ κ. Söder ανησυχεί για τη βαυαρική οικονομία. Λόγω της στασιμότητας στην Κίνα, η αυτοκινητοβιομηχανία και η μηχανολογία στη Γερμανία αντιμετωπίζουν πρόβλημα.\n“Φοβόμαστε ότι οι εξελίξεις στη χρηματιστηριακή αγορά μπορούν να οδηγήσουν σε μια νέα, απόλυτη χρηματοπιστωτική κρίση, μια νέα τραπεζική κρίση, για να μην αναφέρουμε τον τουρισμό,\nτις εμπορικές εκθέσεις και τις μεταφορές, όπου παρουσιάζεται υποχώρηση της τάξεως 80 με 90 τοις εκατό.”\nΣύμφωνα με τον υπουργό οικονομικών Hubert Aiwanger, “υπολογίζεται ότι μέχρι τα μέσα Μαΐου δεν θα πραγματοποιηθεί εμπορική έκθεση στη Βαυαρία.”\nΒαυαρίαΚοροναϊόςΚυβέρνηση της ΒαυαρίαςΥγεία


ΤΑ ΜΑΘΑΤΕ ΤΑ ΝΕΑ; : 10 σημεία στον κόσμο όπου μπορείτε να κάνετε ευχή...\n10 σημεία στον κόσμο όπου μπορείτε να κάνετε ευχή...\nΔεν είναι λίγες οι τοποθεσίες στον κόσμο όπου μπορεί ο καθένας να κάνει μια ευχή και στη συνέχεια να περιμένει να γίνει πραγματικότητα. Σιντριβάνια, εκκλησίες, πηγάδια και άλλα σημεία πόλεων έχουν γίνει διάσημα ανά τους αιώνες για τις… μαγικές ικανότητές τους τις οποίες προσφέρουν στους επισκέπτες που επιθυμούν να κάνουν πράξη τα όνειρά τους.\n1. Ναός της Παναγίας, Έφεσος – Εδώ υπάρχει μια θεραπευτική πηγή όπου ο καθένας μπορεί να κάνει την ευχή του.\n2. Σιντριβάνι Leopold, Ίνσμπρουκ – Αρκεί να τρίψετε το χάλκινο πόδι του Ποσειδώνα στο κέντρο της κρήνης και να κάνετε την ευχή σας.\n3. Κάστρο Blarney, Ιρλανδία – Φιλήστε τον τοίχο του κάστρου και κάντε μια ευχή!\n4. Πλατεία Επανάστασης, Μόσχα – Κοντά σε ένα άγαλμα, κάντε την ευχή που θέλετε.\n5. Γλυπτό John Nepomuk, Γέφυρα Καρόλου, Πράγα – Αρκεί να αγγίξετε το γλυπτό και να ευχηθείτε!\n6. Prime Meridian, Λονδίνο – Πατήστε πάνω και κάντε μια ευχή!\n7. Επτά πηγές της Ρόδου, Ελλάδα – Περπατήστε ξυπόλυτοι στο νερό και σκεφτείτε τι θα ζητήσετε!\n8. Φοντάνα ντι Τρέβι, Ρώμη – Ρίξτε το νόμισμά σας στο διάσημο σιντριβάνι και όλα μπορεί να συμβούν!\n9. Το Τείχος των Δακρύων, Ιερουσαλήμ – Αφήστε ένα σημείωμα ανάμεσα στις πέτρες, ζητώντας υγεία, πλούτη, καλή ζωή κ.λπ.\n10. Golden Gate, Κριμαία, Μαύρη Θάλασσα – Περάστε με μια βάρκα ανάμεσα από τα βράχια, ρίξτε ένα νόμισμα στο νερό και κάντε μια ευχή!\nΠιστεύω αυτά τα σημεία να πραγματοποιούν τις ευχές των ανθρώπων που τα επισκέπτονται!!


Λαμία: Οι μπουλντόζες μπήκαν στο ''Αθανάσιος Διάκος'' - Ξεκίνησε η επέκταση του στεγάστρου - Radio NET 101,9\n10:58: ΠΜ Παρασκευή 18 Ιουνίου, 2021\nFEATURED ΑΘΛΗΤΙΚΑ ΠΑΣ ΛΑΜΙΑ ΤΟΠΙΚΑ\nPosted on 12 Μαΐου 2021 at 13 Μαΐου 2021 by admin\nΤο υπάρχον στέγαστρο θα “μεγαλώσει” κατά 40 περίπου μέτρα. Η επέκταση αφορά το κομμάτι που βρίσκεται προς την πλευρά του πετάλου και θα αναβαθμίσει ποιοτικά τόσο το Δημοτικό Στάδιο της πόλης όσο και την φιλοξενία των φιλάθλων στους αγώνες της ΠΑΕ ΠΑΣ Λαμία.\nΟι εργασίες ξεκίνησαν με την διαμόρφωση του χώρου, την εγκατάσταση του εργοταξίου και θα ακολουθήσει η διάνοιξη οπών όπου θα τοποθετηθούν οι πάσσαλοι για την θεμελίωση. Αμέσως μετά η σκυροδέτηση, η διαμόρφωση της τελικής στάσης θεμελιωδώς και η αναδομή.\nΗ κατασκευή του έργου θα προχωρήσει με γοργούς ρυθμούς και θα έχει ολοκληρωθεί πριν την έναρξη της νέας ποδοσφαιρικής περιόδου.\nΝτέρμπι «δικεφάλων» ανέδειξε η κλήρωση για τα ημιτελικά του Κυπέλλου Ελλάδας. Στην τετράδα η ΑΕΚ θα αντιμετωπίσει τον ΠΑΟΚ με…\nΜε μία αξιοπρεπέστατη εμφάνιση στη Μόσχα, απέναντι στην ισχυρή ΤΣΣΚΑ, αποχαιρέτησε την εφετινή Euroleague ο Παναθηναϊκός. Οι «πράσινοι» ηττήθηκαν 93-86…


Αποφασισμένος ο Αλαφούζος – ΠΑΟ... στα δικαστήρια! - Newsit.gr\nNewsit / Αθλητικά / Αποφασισμένος ο Αλαφούζος – ΠΑΟ… στα δικαστήρια!\nΑποφασισμένος ο Αλαφούζος – ΠΑΟ… στα δικαστήρια!\nΔημοσιεύθηκε: 26.11.2012 | 10:24\nΧωρίς να παραγνωρίζει τις αγωνιστικές αδυναμίες που έχει ο Παναθηναϊκός, ο ισχυρός άντρας των “πρασίνων” είναι αποφασισμένος να κάνει ότι μπορεί για να βρει το δίκιο της η ομάδα, μετά και τις διαιτητικές αποφάσεις του Αρετόπουλου στη ήττα από τον Πλατανιά.\nΟ πρόεδρος της “πράσινης” ΠΑΕ είχε προαναγγείλει εδώ και καιρό μία σειρά από μέτρα που θα λάβει, για να προστατέψει το “τριφύλλι”.\nΆλλωστε, με δηλώσεις του στον “ΣΚΑΪ” ο κ. Αλαφούζος επανέλαβε πως οι “πράσινοι” θα προσπαθήσουν να διαφυλάξουν κάθε νόμιμου δικαιώματός τους έναντι της “… μαφίας που διοικεί το ποδόσφαιρο”. Παράλληλα, υποστήριξε ότι ο Αλέξανδρος Αρετόπουλος δεν θα έπρεπε να υπάρχει στο χώρο της ελληνικής διαιτησίας.


Ηττήθηκε η ακροδεξιά στην Αυστρία και χαμογελά η Ευρώπη – Νικητής ο Βαν Ντερ Μπέλεν – trustpress.gr\nΑρχική / Διεθνή νέα / Ηττήθηκε η ακροδεξιά στην Αυστρία και χαμογελά η Ευρώπη – Νικητής ο Βαν Ντερ Μπέλεν\nΗττήθηκε η ακροδεξιά στην Αυστρία και χαμογελά η Ευρώπη – Νικητής ο Βαν Ντερ Μπέλεν\n05/12/2016\tΔιεθνή νέα, Έκτακτη ενημέρωση Δεν επιτρέπεται σχολιασμός στο Ηττήθηκε η ακροδεξιά στην Αυστρία και χαμογελά η Ευρώπη – Νικητής ο Βαν Ντερ Μπέλεν\nΝικητής ο Βαν Ντερ Μπέλεν, ο 72χρονος (γεννημένος στις 18 Ιανουαρίου 1944) πρώην αρχηγός των Πράσινων, είναι ο νικητής του επαναληπτικού γύρου των αυστριακών προεδρικών εκλογών.\nΟ καθηγητής Πανεπιστημίου, Αλεξάντερ Βαν ντερ Μπέλεν επικράτησε του ακροδεξιού υποψήφιου Νόρμπερτ Χόφερ, υπαρχηγού του ακροδεξιού εθνικιστικού Κόμματος των Ελευθέρων.\nΟι πολίτες γύρισαν την πλάτη στον ακροδεξιό Χόφερ. Το ποσοστό λίγες ώρες μετά το κλείσιμο της ψηφοφορίας ήταν 53,3% για τον Μπέλεν και 46,7% για τον Χόφερ.\nΕυχαριστώ! από τον Βαν ντερ Μπέλεν στο Twitter\nΠροηγούμενο Άλμα ανόδου για το πετρέλαιο μετά την συμφωνία μεταξύ του ΟΠΕΚ και της Ρωσίας\nΕπόμενο Σήμερα ο Βαλς, ανακοινώνει την υποψηφιότητά του


Είναι εύκολο να καλλιεργεί κανείς τη γη και να ζει από αυτήν; Όχι και τόσο, αλλά είναι ωραίο!\nΟ σύζυγος της Γεωργίας ετοιμάζει τον κήπο τους. Για φασολιές μας φέρνουν αυτά τα φοιτά. Ελπίζω να μην κάνουμε λάθος. Διαθέσιμοι σε οποιαδήποτε διόρθωση…\nΝα και η ίδια η φίλη μας Γεωργία ως… βοσκοπούλα, ανάμεσα στο κοπάδι με τα πρόβατα της οικογένειας… Τι όμορφη εικόνα για μας που ζούμε στη μεγαλούπολη…\nΙδού στο περιβόλι με τις ντομάτες. Πρωτόγνωρα πράγματα για μας που η μόνη μας σχέση μ’ αυτές είναι ότι τις ψωνίζουμε από τον πάγκο της λαϊκής αγοράς.\nΚι όμως, έτσι μεγαλώνουν και ωριμάζουν. Γι’ αυτό είναι και νόστιμες… Θυμάμαι όταν πήγαινα τα καλοκαίρια στο χωριό μου μ’ άρεσε να τις κόβω και να τις τρώω εκεί επιτόπου, χωρίς αλάτι ή κάτι άλλο.\nΝα πως γίνεται η καλλιέργεια της ντομάτας μέσα στο θερμοκήπιο… Δεν ξέρω πόσο καλή είναι στην υγεία διότι βάζουν και φάρμακα πετυχαίνουν όμως καλή παραγωγή.\nΆλλη μια πλευρά της θερμοκηπιακής ντομάτας όμως πολύ εύστοχα τη χαρακτηρίζει η Γεωργία στο κομμάτι της παρακάτω. Μ’ αυτό προσθέτουν στο εισόδημα τους…\nΗ αγροτική ζωή είναι σκληρή και δύσκολη… Σε φέρνει όμως πιο κοντά στον δημιουργό… Ο μικρός παρατηρεί τον πατέρα του πόσο μοχθεί για το πιάτο στο τραπέζι της οικογένειας.\nΈνα τέτοιο ήσυχο, ήρεμο περιβάλλον είναι υπέροχο για να διαβάσεις τη Γραφή σου. Δίπλα στα προβατάκια σου μέσα στη φύση. Και η Γεωργία το κάνει, προς τιμήν της…\nΦίλοι μας νεαροί με οικογένεια και παιδιά, από την Ηλεία γράφουν στο site την προσωπική τους εμπειρία σχετικά με την απόφαση τους να ζήσουν στο χωριό και να ασχολούνται με αγροτικές εργασίες. Μας έστειλαν μάλιστα και τις φωτογραφίες που συνοδεύουν το κείμενο, πιστοποιώντας όσα λένε… Ευχαριστούμε πολύ γι’ αυτή τη συνεργασία. Και περιμένουμε κι άλλες από τους αναγνώστες μας…\nΓράφει η φίλη μας Γεωργία:\nΔεν γεννήθηκα κοντά στη φύση. Γεννήθηκα και γω στην τσιμεντένια πρωτεύουσα στο θορυβώδες περιβάλλον της Αθήνας. Παρ’ όλα αυτά σήμερα, στα 27 μου, όταν ανοίγω το παράθυρο μου κάθε πρωί αντικρίζω το βουνό και οσμίζομαι τα πεύκα και το νωπό χώμα από τη δροσιά.\nΗ καταγωγή μου είναι από ένα ορεινό χωριό της Ηλείας και κάθε καλοκαίρι περνούσαμε εδώ τις διακοπές μας με τους γονείς μου. Έτσι ήμουν πολύ μικρή όταν ήρθα σε επαφή με την ζωή στο χωριό… Έβλεπα το θειο μου που είχε ζώα και δικό του τυρί και περιβόλι με δικά του λαχανικά και ζαρζαβατικά.\nΚάθε χρόνο ανυπομονούσα να έρθει το καλοκαίρι για να ξαναζήσω σε αυτό το περιβάλλον. Τελικά κατέληξα να μένω μόνιμα εδώ, αφού γνώρισα το σύζυγο μου ο όποιος είναι αγρότης. Δεν σκέφτηκα ούτε στιγμή να τον πείσω να φύγουμε από το χωριό, ούτε και να αφήσει τα ζώα του ή τις καλλιέργειες...\nΕξάλλου αν κάποιος γνωρίζει αγρότες θα ξέρει ότι η δουλεία τους (για τους περισσότερους τουλάχιστον) είναι η ζωή τους, το οξυγόνο τους. Έτσι νιώθω και γω πλέον. Η δική μας ενασχόληση είναι η εκτροφή προβάτων και η θερμοκηπιακή ντομάτα...\nΠαράλληλα έχουμε και τις κότες μας και το περιβόλι με τα λαχανικά μας για χρήση δική μας… Δεν είναι εύκολο να είσαι αγρότης. Μπορεί να ακούγεται όμορφο και ευχάριστο αλλά η δουλεία του αγρότη είναι από τις πιο δύσκολες.\nΣτις περισσότερες εργασίες έστω και μια μέρα υπάρχει ρεπό και φυσικά ένα ωράριο των 8 ωρών μέσο όρο. Η δουλειά του αγρότη δεν έχει ημέρες και ωράρια. Ούτε άδειες και διακοπές. Ότι εποχή και αν είναι, όποιες και αν είναι οι καιρικές συνθήκες, πρέπει να είναι άγρυπνος. Πρέπει να είναι παρών.\nΤον Οκτώβριο συνήθως αρχίζουν να γεννούν τα ζώα. Αν και συνήθως δεν υπάρχουν προβλήματα στον τοκετό, κάποια δυσκολεύονται. Εκεί ο κτηνοτρόφος πρέπει να παίξει το ρόλο του "μαιευτήρα". Μετά, κάποιες δεν θέλουν να θηλάσουν τα μωρά τους. Εκεί πρέπει να τα κρατάς ένα - ένα για να θηλάσουν.\nΠρέπει να είσαι άγρυπνος σε σχέση με τον καιρό, ώστε στα τέλη του καλοκαιριού να σπείρεις τα χωράφια. Να καθαρίζεις τους στάβλους. Να ψάχνεις για να βρεις καλό σανό για το χειμώνα.\nΝα πλένεις καθημερινά το δοχείο - ψυγείο της εταιρείας που ρίχνεις το γάλα και το παίρνουν για τυρί. Να πλένεις δύο φορές την ημέρα τα δοχεία που μεταφέρεται το γάλα. Να φροντίζεις να έχεις κεφάλαιο ώστε να ξεκινήσεις την κάθε σεζόν μέχρι να αποδώσουν τα ζώα.\nΤώρα ο τομέας των θερμοκηπίων έχει διαφορετικές δυσκολίες. Χρειάζεται κεφάλαιο για να αγοράσεις τα φυντάνια. Καθημερινό πότισμα. Λίπανση. Επίσης να είσαι άγρυπνος για τους "εχθρούς" των φυτών. Διάφορα έντομα ζιζάνια και ασθένειες απειλούν να ισοπεδώσουν τον κόπο σου. Πέρσι το πάθαμε και μείς. 3.000 ντοματιές καταστράφηκαν από ένα είδος πεταλούδας.\nΤο χειμώνα έχεις επιπλέον να ρίξεις ελιές. Το καλοκαίρι να κόψεις ξύλα για το χειμώνα.\nΈτσι δεν είναι στάνταρ οι ώρες που απασχολούμαστε με τις αγροτικές δουλειές. Άλλες φορές είναι 12 ώρες την ημέρα, άλλες 15, άλλες λιγότερες, άλλες περισσότερες.\nΌμως όση κούραση και αν υπάρχει, κάποιες και ψυχική και σωματική, δεν θα αλλάζαμε με τίποτα αυτή τη ζωή για κάτι άλλο. Είμαστε κοντά στη φύση, μπορούμε να παρατηρούμε τη δημιουργία και πραγματικά έχουμε δει υπέροχα πράγματα.\nΓνωρίζουμε τι κρέας και τι λαχανικά τρώνε τα παιδιά μας. Πίνουν φρέσκο κατσικίσιο γάλα. Μαθαίνουν με τη σειρά τους να αγαπούν τη φύση και να νιώθουν κοντά στο δημιουργό τους. Εξάλλου ο άνθρωπος δημιουργήθηκε για να φροντίζει τη φύση και όχι να στριμώχνεται ανάμεσα στα τσιμέντα.\nΤώρα πια, όταν επισκέπτομαι την Αθήνα την κοιτάω και αναρωτιέμαι: "Πως ζούσαμε εδώ τόσα χρόνια;" Ναι δεν θα αλλάζαμε αυτό που έχουμε τώρα. Εξάλλου αυτή είναι η πραγματική ζωή.


Ένα μπράβο στο Σκαμνό!\nΜπορεί η κρίση με τα πολλά της πρόσωπα και εκδοχές να στέκεται απτόητη και να βυθίζει στη θλίψη και απογοήτευση το μεγαλύτερο μέρος του πληθυσμού της Ελλάδας, αλλά να που κάπου κάπου να σου και εκδηλώνονται κάποιες αναλαμπές ανάσας. Όχι, φίλες και φίλοι, δεν μιλάμε για την ανάκαμψη που μόνον κάποιοι κυβερνητικοί παράγοντες φαντασιώνονται. Ένα τοπικό γεγονός με πολύ μεγαλύτερη ακτινοβολία σε υπερτοπικό και ίσως διεθνές ενδιαφέρον, πήγε να αλλάξει την ατζέντα της κακομοιριάς μας.\nΜιλάμε για το 1ο Διεθνές Συνέδριο που έκλαβε χώρα στην Πόλη της Λαμίας στις 20 και 21 Ιουνίου 2014 με θέμα τον Αχιλλέα, τον αξεπέραστο βασιλιά της Φθίας και πρωταγωνιστή της Ιλιάδας του Ομήρου και του Τρωικού Πολέμου. Στόχος του διήμερου Συνεδρίου, να βρούμε τα ανάκτορα του Αχιλλέα στα χώματα της Φθίας. Ασυνήθιστο κάπως θέμα για τους πολλούς συντοπίτες μας και όχι μόνον.\nΥποψιασμένοι οι διοργανωτές απευθύνθηκαν μόνον σε ευαισθητοποιημένους ανθρώπους με προσκλήσεις. Ιστορικούς, αρχαιολόγους, εκπαιδευτικούς, ανθρώπους των γραμμάτων και των τεχνών και να που διατυπώθηκαν και παράπονα από ανθρώπους που δεν έλαβαν πρόσκληση. Ενθαρρυντικό στοιχείο για το Συμβούλιο του Αχιλλέα που δρα στην Ελλάδα και συνεργάζεται στενά με τον Achilles Foundation, Florida USA και τον πρόεδρό του, ομογενή τρίτης γενεάς Ελληνοαμερικανό καθηγητή James – Dimitri Brianas, Florida Tech. Ευχάριστη έκπληξη επίσης το έντονο ενδιαφέρον των ΜΜΕ και η εκτενής κάλυψη του γεγονότος, πριν κατά και μετά το συνέδριο.\nΟ μικρός Σκαμνός είχε ηχηρή παρουσία και συμβολή και ειδικότερα ο Πολιτιστικός Σύλλογος Σκαμνού που εδώ και περίπου τέσσερις δεκαετίες τιμά το ρόλο και την αποστολή του εστιαζόμενος σε έργα με κοινωφελή και πνευματικό αντίκτυπο και όλα αυτά πάνω σε εθελοντική βάση.\nΔικαιούνται οι Σκαμνιώτες να λάβουν γνώση της παρακάτω επιστολής που στάλθηκε στο Σύλλογό μας από το Συμβούλιο για τον Αχιλλέα:\n1ο διεθνές συνέδριο για τον Αχιλλέα, Βασιλιά της Φθίας στη Λαμία\nΓια την υποστήριξή σας και την ουσιαστική σας επιχορήγηση του συνεδρίου μας καλύπτοντας τη δαπάνη ποτών, αναψυκτικών και καφέ υποδοχής των συνέδρων στην πρώτη ημέρα του Συνεδρίου 20.06.2014, Παρασκευή βράδυ, που έλαβε χώρα στον Άγιο Λουκά Λαμίας σε ύψος ποσού 400 Ευρώ, γεγονός που δείχνει το βαθμό ευαισθησίας σας, να στηρίξετε την προσπάθειά μας που έχει διεθνή χαρακτήρα και αντίκτυπο, ώστε να βρεθούν τα ανάκτορα του ομηρικού ήρωα Αχιλλέα και πρωταγωνιστή της Ιλιάδας και του Τρωικού Πολέμου, στα χώματα της Φθίας, με αυτονόητη σημασία για τον πολιτισμό, την ανάπτυξη και την πνευματική αναβάπτιση του τόπου μας, έχουμε να σας εκφράσουμε τις εγκάρδιες ευχαριστίες και τα συγχαρητήρια του Συμβουλίου μας.\nΔεν διαφεύγει της προσοχής μας το γεγονός ότι ο Σύλλογός σας, έξοχο δημιούργημα ανθρώπων ενός μικρού οικισμού, έχει καταξιωθεί στην ευρύτερη περιοχή ως ένας δραστήριος οργανισμός με σημαντική κοινωφελή και πνευματική δράση. Κατά τούτο αξίζει στη Διοίκηση και τα μέλη του Συλλόγου σας ένας ιδιαίτερος έπαινος και αναγνώριση.\nΙδιαίτερες ευχαριστίες οφείλουμε στους άξιους συγχωριανούς σας και τα στελέχη σας που ποικιλοτρόπως υποστήριξαν και συνέβαλαν στην άρτια διοργάνωση και διεξαγωγή ενός συνεδρίου αξιώσεων.\nΜία σύντομη επισκόπηση εν είδη συμπερασμάτων από το συνέδριο, όπως ήδη έχει κυκλοφορήσει στα ΜΜΕ της περιοχής, προς ενημέρωσή σας, διαβιβάζουμε συνημμένα.\nΜε την έκφραση της εξαιρετικής τιμής στην εταιρεία και το επιτελείο σας, διατελούμε φιλικά\nΚαθηγητής James-Dimitri Brianas\nFlorida Tech- USA\nΑντιπρόεδρος του Συμβουλίου στην Ελλάδα\n& Πρόεδρος Achilles Foundation, Florida USA\nΠαιδαγωγικής & Διδακτικού σχεδιασμού\nΠροϊσταμένη Επιστημονικής και Παιδαγωγικής Εκπαίδευσης Στερεάς Ελλάδας, Μέλος του Συμβουλίου για τον Αχιλλέα -Δημόσιες Σχέσεις\nΑξίζει επίσης να γίνει ειδική αναφορά στα στελέχη του Συλλόγου μας που έβγαλαν το Σκαμνό και το Σύλλογο ασπροπρόσωπους, όπως αναφέρεται στο σχετικό δελτίο τύπου του Συμβουλίου.\nΓι' αυτό το Σκαμνό μιλάμε, σ' αυτούς τους ανθρώπους υποκλινόμαστε:\n«....Οι διοργανωτές, το Συμβούλιο του Αχιλλέα, εκφράζουν ευχαριστίες στο επιτελείο του τουριστικού συγκροτήματος στον Άγιο Λουκά [look up] και στον κ. Νίκο Σπανό, διαχειριστή του συνεδριακού κέντρου στο Κάστρο για την εξαιρετική δουλειά και τη φιλοτιμία με την οποία υποστήριξαν την εκδήλωση. Τον νεοεκλεγέντα πρόεδρο της Κοινότητας [Σκαμνού-] Οίτης κ. Βασίλη Σταϊκούρα που υποστηρίζει και ενδιαφέρεται για την ανίχνευση του ιστορικού μας παρελθόντος. Τέλος θερμά συγχαρητήρια και πολλές ευχαριστίες οφείλονται στα στελέχη του Πολιτιστικού Συλλόγου Σκαμνού που καθ' όλη τη διάρκεια του Συνεδρίου υποστήριξαν την εκδήλωση με διάφορους τρόπους Γραμματεία, επιμελητεία κλπ και συγκεκριμένα το Δικηγόρο Λαμίας Μιχάλη Αστρακά, το Δασολόγο τ. Επιθεωρητή Δασών Στερεάς Ελλάδας Ευθύμιο Αποστολόπουλο, την καθηγήτρια φιλολογίας κυρία Μαρία Απ. Αποστολοπούλου – Σακκά, την οικονομολόγο κυρία Αλεξάνδρα Νέλλα-Αποστολοπούλου, την γεωπόνο κ. Σούλα Αποστολοπούλου ...»


Κ. ΜΗΤΣΟΤΑΚΗΣ: ΥΠΑΡΧΕΙ ΔΥΝΑΜΙΚΗ ΓΙΑ ΤΗΝ ΕΠΙΣΤΡΟΦΗ ΤΩΝ ΓΛΥΠΤΩΝ ΤΟΥ ΠΑΡΘΕΝΩΝΑ - Active News\nYou are here: Home / ΠΟΛΙΤΙΚΗ / Κ. ΜΗΤΣΟΤΑΚΗΣ: ΥΠΑΡΧΕΙ ΔΥΝΑΜΙΚΗ ΓΙΑ ΤΗΝ ΕΠΙΣΤΡΟΦΗ ΤΩΝ ΓΛΥΠΤΩΝ ΤΟΥ ΠΑΡΘΕΝΩΝΑ\nΚ. ΜΗΤΣΟΤΑΚΗΣ: ΥΠΑΡΧΕΙ ΔΥΝΑΜΙΚΗ ΓΙΑ ΤΗΝ ΕΠΙΣΤΡΟΦΗ ΤΩΝ ΓΛΥΠΤΩΝ ΤΟΥ ΠΑΡΘΕΝΩΝΑ\nΤη Δευτέρα το θραύσμα της Σικελίας, το οποίο απεικονίζει, πιθανότατα, τα κάτω άκρα της Θεάς Αρτέμιδας, θα αποκαλυφθεί στο Μουσείο της Ακρόπολης.\nΣτη δυναμική που διαμορφώνεται, προκειμένου το Ηνωμένο Βασίλειο να επιστρέψει τα Γλυπτά του Παρθενώνα στην Ελλάδα, αναφέρθηκε ο Κυριάκος Μητσοτάκης στη βρετανική εφημερίδα The Telegraph.\nΕιδικότερα, ο πρωθυπουργός υπογράμμισε ότι η Ελλάδα «συνθέτει το παζλ» και η συμφωνία που συνήφθη με ένα ιταλικό μουσείο, το Μουσείο Antonino Salinas του Παλέρμο, θα μπορούσε να αποτελέσει προσχέδιο για μια συμφωνία με τη Βρετανία.\nΠαράλληλα, ο κ. Μητσοτάκης είπε ότι «υπάρχουν ομοιότητες μεταξύ αυτού που συμβαίνει τώρα με το Ιταλικό Μουσείο και αυτού που θα μπορούσε να συμβεί με το Βρετανικό Μουσείο».\nΣύμφωνα με τη συμφωνία που επιτεύχθηκε με το αρχαιολογικό μουσείο Antonino Salinas, το έργο θα δοθεί δανεικό στην Αθήνα για τέσσερα χρόνια ως αντάλλαγμα για τον δανεισμό δύο σημαντικών αντικειμένων από τη συλλογή του Μουσείου της Ακρόπολης.\nΟ πρωθυπουργός είπε: «Είναι ένα σημαντικό βήμα όσον αφορά τη σύνθεση του παζλ, περιλαμβάνει πολλά μουσεία, όχι μόνο το Βρετανικό Μουσείο».\n«Αυτό είναι ένα σημαντικό θραύσμα γιατί είναι αρκετά μεγάλο, είναι μέρος της ζωφόρου που απεικονίζει τους θεούς. Βρίσκεται στη Σικελία για σχεδόν δύο αιώνες και αυτό που είναι σημαντικό είναι η συμφωνία, όχι ως δάνειο, αλλά ως κατάθεση για οκτώ χρόνια με την προοπτική να παραμείνει επ’ αόριστον», πρόσθεσε.\nΠάντως, ο Μπόρις Τζόνσον έχει αναφέρει ότι το μέλλον των Γλυπτών αποτελεί θέμα του Βρετανικού Μουσείου, ενώ το μουσείο λέει ότι εμποδίζεται από νόμο του Κοινοβουλίου να τα επιστρέψει.\nTag ΓΛΥΠΤΑ ΠΑΡΘΕΝΩΝΑ ΕΠΙΣΤΡΟΦΗ Κ.ΜΗΤΣΟΤΑΚΗΣ\nΛΙΜΝΗ ΔΟΙΡΑΝΗ: ΕΝΑ ΔΙΑΜΑΝΤΙ ΠΟΥ ΑΞΙΖΕΙ ΝΑ ΑΝΑΚΑΛΥΨΕΙΣ


blog C: ΣΤΡΟΥΘΟΚΑΜΗΛΙΣΜΟΣ ή ΠΡΑΓΜΑΤΙΚΟΤΗΤΑ\nΤο δίλημμα "σοσιαλισμός ή βαρβαρότητα" αποδίδεται στη Ρόζα Λούξεμπουργκ. Εκείνη, σε κείμενό της του 1915, το χρεώνει στον Ένγκελς. Το '46 το δανείστηκε ο Σαρτρ ασκώντας κριτική στο ΚΚΓ. Το '48 το πήρε ο Καστοριάδης για να βαφτίσει την επιθεώρησή που εξέδιδε με τον Λεφέρ. Βεβαίως, δεν πρόκειται περί μίας, ίδιας, άκαμπτης φράσης. Ως ιδεολόγημα, διαρκώς αναβαπτίζεται. Όπως η γελοιότητα στον ψευδοπολιτικό δημόσιο διάλογο προ των ευρωεκλογών.\nΨηφίζουμε, υποτίθεται, με κριτήριο τις ευρωπαϊκές πολιτικές που επιθυμούμε, όμως σχεδόν ουδείς αναφέρεται στην ΕΕ. Ούτε συνδέει εγχώριες προκλήσεις με ευρωπαϊκές δράσεις, ντιρεκτίβες, ψηφίσματα του Ευρωκοινοβουλίου και αποφάσεις της Επιτροπής. Και νά'λεγε κανείς ότι η επικαιρότητα δεν παρέχει δυνατότητες συνειρμών; Κάθε άλλο. Κυρίως, βρισκόμαστε μπροστά στην έκρηξη ενός ζητήματος που κατ'εξοχήν περνάει από τις Βρυξέλλες και λέγεται αντιμετώπιση της λαθρομετανάστευσης.\nΤο μέγεθος του θέματος μαρτυρά υπολογισμός της Καθημερινής: Αν οι μουσουλμάνοι "μουσαφίριδες" συνεχίσουν να εισβάλλουν στην Ελλάδα με τον τωρινό ρυθμό, σε λιγότερο από μία δεκαετία θα έχουν φτάσει τα πέντε εκατομύρια. Εντούτοις, χώρες όπως η Δανία και η Ολλανδία λαμβάνουν πολλαπλάσιες από την Ελλάδα επιδοτήσεις για να διαχειριστούν τη λαθρομενάστευση. Παράλληλα, η συμφωνία Δουβλίνο 2 επιβάλλει στην Ελλάδα να δέχεται από άλλα κράτη-μέλη κάθε ανεπιθύμητο λαθρομετανάστη που μπήκε στην ΕΕ από τη χώρα μας. Ταυτόχρονα, κανείς στην Ευρώπη δεν σχολείται με την Τουρκία, που παραβιάζει τη σχετική συνθήκη επανεισδοχής και αρνείται να δεχτεί πίσω έστω ένα μέρος όσων ψυχών μας έχει στείλει πεσκέσι.\nΗ Ελλάδα δεν διεκδικεί δάφνες για την έως τώρα ευρωπαϊκή της διαδρομή, κυρίως διότι έχει σπαταλήσει ανυπολόγιστους χρηματικούς πόρους. Όμως σήμερα βρίσκεται αντιμέτωπη με μια πρόκληση ιστορικών διαστάσεων και η ΕΕ είναι υποχρεωμένη να δραστηριοποιηθεί. Ο τόπος που επί χιλιετίες έχει υπάρξει "προκεχωρημένο φυλάκιο" του ευρωπαϊκού πολιτισμικού χώρου (και που μόλις πριν έναν αιώνα άρχισε να συγκροτείται ως εθνικά αμιγές κράτος) κινδυνεύει σε μια δεκαετία να χάσει το δυτικό του χαρακτήρα μέσω μιας άνευ προηγουμένου πληθυσμιακής αλλοίωσης. Κι αυτό δεν είναι ακροδεξιά αντίληψη, ούτε εθνικιστικό παραλήρημα. Πρόκειται για διαπίστωση που αφορά στο ίδιο το μέλλον της Ευρώπης.\nΠαρα τάυτα, δεν μπορούμε να αξιώνουμε βοήθεια από κανέναν όταν εδώ, δύο εβδομάδες πριν από τις ευρωεκλογές, το όλο θέμα αγνοείται κατάφωρα από κόμματα, ΜΜΕ και υποψηφίους. Όταν δεν φαίνεται να υπάρχει κανείς ικανός να θέσει την ΕΕ προ τω ευθυνών της. Διότι οι έχοντες την εξουσία και οι διεκδικούντες αυτήν επιλέγουν να ασχολούνται με ψιττακούς και νεομαρξιστικές μπουρδολογίες, θυμίζοντας αντιπαράθεση ΔΑΠ-Βέλτσου με φόντο αυτόνομο στέκι του Παντείου. Σε τελική ανάλυση, ένας τέτοιος νεοελληνικός πολιτισμός λογικό είναι να οδεύει προς μια κατάλυσή του.\nΩς επίμετρο, ενδεικτικές αναφορές στα επεισόδια Πέμπτης και Παρασκευής από διεθνή μέσα:\nΤhe Times of India\nThe News International (Πακιστάν)\n(Ανησυτικά αξιοσημείωτο, ότι γεγονότα με τόση διεθνή κάλυψη αξιολογούνται ως πρώτο θέμα από ελάχιστα ελληνικά ενημερωτικά μέσα.)\nΑναρτήθηκε από Κωνσταντίνος Μπογδάνος στις 5:07 μ.μ.\nΓράφεις ότι το Ελλαδιστάν "κινδυνεύει να χασει το δυτικο χαρακτήρα λόγω πληθυσμιακής αλλοίωσης¨". Εκ πρώτης όψεως έχεις απόλυτο δίκιο, αλλά καθόμουνα και το σκεφτόμουνα 2 πραγματα:\nα)ότι όντας "φυλάκιο" και ακροβατώντας σε συνορα πολιτίσμών εδώ και αιώνες, η πληθισμιακή αλλίωση είναι κάτι δεδομένο για όσους κατοικούν στα μέρη μας. Σίγουρα υπήρξαν σκαμπανεβάσματα και ενδεχομένως τώρα να είμαστε σε ένα από το "ανεβάσματα" της εισβολής ξένων πληθυσμών αλλά μακροπρόθεσμα ίσως ο Ελληνας καταφέρει να διατηρήσει την ταυτότητά του όπως έκανε ανέκαθεν στην ιστορία.\nβ) το δεύτερο είναι αυτή η περιβόητη "ταυτότητα" που έχουμε "καταφέρει" να διατηρήσουμε εδώ και αιώνες. Ποιά είναι αυτή η ταυτότητα την οποία ονομάζεις "δυτικό χαρακτήρα"; Σε τί ακριβώς θυμίζουμε δυτικό κόσμο περισσότερο απ'ότι ανατολίτικο; Μήπως στην οργάνωση του κράτους; Στην δικαιοσύνη; Νταξ δεν είματε "εσύ κλέβεις, εγώ κόβω χέρι" αλλά πέραν των ανθρωπίνων δικαιωμάτων που είναι όντως δυτικής απόχρωσης, δεν είμαστε και τόσο δυτικός κόσμος. Μια χώρα παροχής υπηρεσιών είμαστε, μηδενικού τεχνολογικού υποβάθρου, πρωτογενούς βιομηχανίας και οικονομία στον αναπνευστήρα (βλ. Ε.Ε.) και εξαρτημένη σε σημείο βλακείας από τις εισαγωγές. Ε σε τί διαφέρει αυτή η σούμα από μια Αιγυπτο, από μια Τουρκία; Για να μην μιλήσω για τις απλές καθημερινές εκφράσεις "δυτικών" τρόπων συμπεριφοράς στο δρόμο, στο φανάρι, στο παρκάρισμα, στο γήπεδο, στα νυχτερινά κέντρα.\nΛοιπόν καλή η καραμέλα της ευρωπαικής Ελλάδας, και του δυτικού πολιτισμού αλλά όσα Prada και να φορέσει ο Ελληνας (από τα λεφτά που έβγαλε από 2 ξενόφερτες φούσκες: το χρηματηστίριο του 99 και τα τεχνικά έργα με αφορμή το 2004...ά και την ναυτιλία που μας "έκατσε"), δεν τον κατατάσω στο δυτικό κόσμο. Θα έλεγα ότι είμαστε ένα αμάγλμα δυτικού wannabe και ανατολίτικου DNA το οποίο το πολύ-πολύ να να γίνει επικρατέστερο όταν σε 20 χρόνια από τώρα θα είμαστε 10 εκατ ελληνες και 5 εκατ μετανάστες στον ελλαδικό χώρο.\n26 Μαΐου 2009 - 5:11 μ.μ.\nΤζαρδή αν και το α) με το β) έχουν την αντίφασή τους, θα τα πάρω και τα δύο!\nΣκέψη: Για άλλη μια φορά, ας περιμένουμε να δούμε τί εσωτερικές εφεδρείες ιστορικής ξήγας έχουν μείνει σ'αυτή την έρμη τη ΓΛΩΣΣΑ.


Ειδικοί πληθυσμοί στο fitness. Πώς να σχεδιάσετε προγράμματα για αυτούς – 4fitness.gr\nfreedom1989 Μάρτιος 5, 2019 0\nΩς επαγγελματίες γυμναστές, θα συναντήσετε πελάτες που απαιτούν ιδιαίτερη προσοχή κατά το σχεδιασμό των προγραμμάτων τους. Είτε πρόκειται για μια ανησυχία για την υγεία, όπως καρδιαγγειακές παθήσεις, είτε για μια ειδική ανάγκη, όπως η εγκυμοσύνη, θα πρέπει να προσδιορίσετε και να αντιμετωπίσετε αυτούς τους όρους πριν κάνετε αξιολογήσεις και σχεδιάσετε τα προγράμματα των πελατών σας. Επιπλέον, είναι συχνά σημαντικό να διασφαλιστεί ότι ο πελάτης σας έχει την έγγριση από τον γιατρό του για να ασκήσει σωματική δραστηριότητα.\nΓια τους πελάτες ή τους συμμετέχοντες που ανήκουν σε ειδικούς πληθυσμούς, λάβετε υπόψη σας τα εξής:\n– Το πρόγραμμα θα πρέπει να αρχίζει με χαμηλή έως μέτρια ένταση και στη συνέχεια να προχωρεί σταδιακά.\n– Η φύση του προγράμματος εξαρτάται από την τρέχουσα κατάσταση υγείας και τη φυσική κατάσταση του πελάτη, καθώς και από οποιονδήποτε άλλο παράγοντα που εντοπίζεται στη διαδικασία συνέντευξης ή εξέτασης.\n– Να ικανοποιήσει τις ανάγκες των πελατών με ασφάλεια έχοντας κατά νου τα ακόλουθα:\n1) Χρόνιες ασθένειες που απαιτούν ειδικές εκτιμήσεις και επιπλέον βεβαιωθείτε ότι έχετε αποκτήσει την απαραίτητη εκπαίδευση και δεξιότητες.\n2) Διατηρήστε στενή επικοινωνία με τον πάροχο υγειονομικής περίθαλψης του πελάτη, καθώς και να αποκτήσετε και να τηρήσετε τις συστάσεις και τις οδηγίες του για τον προγραμματισμό.\n3) Όταν παρέχετε πληροφορίες στον πάροχο υγειονομικής περίθαλψης ενός πελάτη, χρησιμοποιήστε σημειώσεις για την τεκμηρίωση των συνθηκών του πελάτη, την κατάσταση υγείας και την πρόοδο.\nΟι πελάτες με ειδικές ανάγκες ή ανησυχίες για την υγεία ενδέχεται να χρειαστούν πρόσθετη φροντίδα και προσοχή όσον αφορά την άσκηση. Για τους πελάτες που θεωρούνται ειδικοί πληθυσμοί, δώστε προσοχή στα εξής:\nΤα οφέλη της άσκησης και οι διάφορες μορφές άσκησης που είναι επωφελείς για τον συγκεκριμένο πληθυσμό.\nΓια παράδειγμα, οι πελάτες χαμηλού κινδύνου στεφανιαίας νώσου επωφελούνται από τις βελτιώσεις στη μυϊκή δύναμη και την αντοχή που προκύπτουν από ένα κατάλληλο πρόγραμμα αντιστάσεων.\n– Οποιεσδήποτε ειδικές τροποποιήσεις για τον πελάτη, όπως η ένταση παρακολούθησης. Για παράδειγμα, χρησιμοποιήστε την κλίμακα αξιολόγησης της αντίληψης άσκησης (RPE) για πελάτες με CAD ή αποφύγετε τις γρήγορες κινήσεις συστροφής με πελάτες που έχουν πόνο χαμηλής πλάτης.\n– Οποιαδήποτε μη φυσιολογικά σημάδια που θα δικαιολογούσαν είτε τον τερματισμό είτε την καθυστέρηση της συνεδρίας άσκησης ενός πελάτη.\n– Οποιεσδήποτε ειδικές προφυλάξεις για την ασφάλεια των πελατών.


Γιώργος Σταθάκης: Την επόμενη εβδομάδα πλειστηριασμοί-στοπ – papaioannou-j.gr\nΙρλανδία: Υπέρ της Ελλάδας διαδηλώνει ο Τζέρι Άνταμς του Σιν Φέιν (Photos)\nΗ αποκάλυψη της προδοσίας από την κ. Έλενα Παναρίτη. (video)\nΟ υπουργός Οικονομίας μετά την συνάντηση με τον επικεφαλής του ΟΟΣΑ, Άνχελ\nΓκουρία, σημείωσε ότι θα υπάρξει συνεργασία με τον Οργανισμό σε τομείς όπως οι υποδομές, οι δημόσιες προμήθειες, ο ανταγωνισμός, οι αδειοδοτήσεις και η αναβάθμιση της Επιτροπής Ανταγωνισμού.\nΕμφανίστηκε επίσης αισιόδοξος για διαπραγματεύσεις με εταίρους. ¨οπως είπε ο κ. Σταθάκης, ΔΝΤ και η ΕΚΤ «δε θα τραβήξουν το σχοινί».